**Vybrané výsledky z prieskumov**

**zameraných na**

**riadenie a výučbu v oblasti ľudských práv**

**v základných školách**

**Bratislava 2014**

Centrum vedecko-technických informácií SR

Odbor metodiky a tvorby informácií školstva

Oddelenie prevencie a výskumov v oblasti mládeže

Staré grunty 52, 842 44 Bratislava

**Vybrané výsledky z prieskumov**

**zameraných na riadenie a výučbu v oblasti ľudských práv**

**v základných školách**

Bratislava 2014

Obsah

[Úvod 4](#_Toc406140711)

[Význam a záujem žiakov o výučbu ľudských práv 5](#_Toc406140712)

[Názory na začlenenie a rozpracovanie obsahu výchovy k ľudským právam do dokumentov školy a do učebných osnov 7](#_Toc406140713)

[Odborná literatúra k ľudským právam 11](#_Toc406140714)

[Materiály a publikácie využívané k výučbe ľudských práv 14](#_Toc406140715)

[Spokojnosť s vybranými zložkami výučby ľudských práv 20](#_Toc406140716)

[Metódy vyučovania a formy hodnotenia 22](#_Toc406140717)

[Prístup učiteľov k žiakom na hodinách občianskej náuky 26](#_Toc406140718)

[Aktivity a podujatia venované problematike ľudských práv 28](#_Toc406140719)

[Vzdelávanie učiteľov k problematike ľudských práv 35](#_Toc406140720)

[Návrhy a odporúčania 40](#_Toc406140721)

[Literatúra 41](#_Toc406140722)

# Úvod

Prieskumy názorov žiakov, učiteľov a riaditeľov základných škôl na riadenie a výučbu v oblasti ľudských práv sa realizovali na základe požiadaviek vyplývajúcich z Národného plánu výchovy k ľudským právam na roky 2005 – 2014, resp. z projektu Efektívneho monitorovacieho a hodnotiaceho systému výchovy k ľudským právam, na realizácii ktorých sa podieľali viaceré priamo riadené organizácie MŠVVaŠ SR, vrátane ÚIPŠ (dnes CVTI SR). Predmetné monitorovanie a hodnotenie sa realizovalo v celom výchovno–vzdelávacom systéme v základných školách a všetkých druhoch a typoch stredných škôl podľa rozpracovaných postupov v jednotlivých cykloch merania hodnotenia stavu výchovy a vzdelávania k ľudským právam.

Ústav informácií a prognóz školstva od roku 2005 realizoval na jednej strane výskumný projekt (sociologický výskum) zameraný na vzdelávanie a uplatňovanie ľudských práv v školskom a rodinnom prostredí na základných a stredných školách a na druhej strane sociologický prieskum zameraný na výučbu a dodržiavanie ľudských práv (ďalej len ĽP) v rámci vyučovacieho procesu a na riadenie v oblasti ľudských práv, kde objektom výskumu boli žiaci, učitelia a riaditelia základných a stredných škôl.

Predkladaná publikácia prezentuje vybrané výsledky z prieskumov názorov žiakov, učiteľov a riaditeľov základných škôl na výučbu a riadenie v oblasti ľudských práv a dodržiavanie ľudských práv v školskom prostredí. V školskom roku 2011/2012 sa do prieskumu zapojilo 397 žiakov piatych až deviatych ročníkov, 81 učiteľov a 78 riaditeľov základných škôl. Všetky tri prieskumné súbory boli rovnomerne rozložené vo všetkých krajoch SR.

Príprava a realizácia prieskumov prebiehala na ÚIPŠ v spolupráci s ŠPÚ (gestorom NP) a Štátnou školskou inšpekciou, ktorá sa v rámci svojich metodických kontrol podieľala na terénnom zbere empirických dát. Ústav informácií a prognóz školstva realizoval výber výskumnej vzorky (školy), tvorbu dotazníka, vytvorenie kódovacieho kľúča pre otvorené otázky, zabezpečil vytvorenie matice v štatistickom programe SPSS pre zápis empirických dát, optickú kontrolu a nahrávanie údajov a matematicko-štatistické spracovanie dát a výstupov potrebných pre interpretáciu výsledkov z uvedených prieskumov.

Cieľom realizovaných prieskumov bolo zmapovať názory žiakov, učiteľov a riaditeľov základných a stredných škôl na vzdelávanie a riadenie v oblasti ĽP. V prípade žiakov nás zaujímalo, či žiaci pociťujú potrebu vzdelávať sa v oblasti ĽP, akou formou sa výučba v ich škole uskutočňuje, akú odbornú literatúru používajú a či je jej dostatok, či sú žiaci spokojní s jednotlivými zložkami vzdelávania v oblasti ĽP, aké aktivity v predmetnej problematike škola realizuje a do akých súťaží škola zapája svojich žiakov. V prípade učiteľov a riaditeľov sa zisťovali otázky ohľadom zakomponovania výchovy k ľudským právam do pedagogických a pracovných dokumentov školy, rozpracovanosť výchovy k ĽP v učebných osnovách, dostupnosť a kvalita odbornej literatúry a materiálov k výučbe, príprava vlastných materiálov, návrhy pre zlepšenie situácie v oblasti učebníc, zdroje získavania publikácií a materiálov, otázky realizácie ĽP na pracovných poradách, zapájanie žiakov do aktivít a súťaží, existencia a fungovanie žiackej samosprávy, dodržiavanie ľudských práv, informovanosť a participácia rodičov a otázky ďalšieho vzdelávania učiteľov k téme ľudských práv.

Súčasťou predkladanej publikácie sú vybrané výsledky z prieskumov názorov žiakov, učiteľov a riaditeľov v školskom roku 2011/2012, štatisticky významné rozdiely vo vzťahu k demografickým znakom, porovnanie aktuálnych výsledkov so zisteniami z rokov 2009/2010 a 2006/2007, ako aj návrhy a odporúčania na základe, ktorých možno zefektívniť proces výchovy, vzdelávania a riadenia v oblasti ľudských práv.

# Význam a záujem žiakov o výučbu ľudských práv

Výchova k ľudským právam pomáha na jednej strane pochopiť podstatu ľudských práv a na druhej strane vedie k poznaniu, že ľudské práva treba nielen uznávať ale aj brániť. To znamená, že výchova k ľudským právam je pozitívna, pretože žiaci sa učia nielen o svojich neodňateľných právach a o dôležitosti ľudskej dôstojnosti, ale učia sa aj postojom, ktoré im umožňujú meniť nepriaznivú situáciu. Škola je tak vhodným prostredím na odovzdávanie hodnôt a poznatkov potrebných na participáciu mladých ľudí do občianskej spoločnosti, môže dať žiakom možnosť poznať svoje práva a naučiť sa ich využívať v bežnom živote.

**Výučbe ľudských práv prikladajú žiaci základných škôl veľký význam**, pretože z celkového počtu 397 žiakov základných škôl väčšina (78,8 %) uviedla, že je potrebné a dôležité vyučovať problematiku ľudských práv na školách. Iba 7,6 % respondentov vyjadrilo opačný názor, teda že nie je potrebné ich vyučovať a 13,6 % žiakov sa k danej otázke nevedelo vyjadriť.

Z druhostupňovej analýzy vyplynuli štatisticky významné rozdiely iba vo vzťahu **k ročníku**, kedy žiaci najvyšších ročníkov, ôsmaci (86,5 %) a deviataci (82,9 %) v najväčšej miere prikladali význam výučbe k ĽP, naopak najnižší podiel kladných odpovedí sa zaznamenal u šiestakov (10,3 %). Nie je prekvapením, že najvyšší podiel tých, ktorí sa nevedeli vyjadriť k významu výučby problematiky ľudských práv, sme zaznamenali u piatakov (25,6 %) a šiestakov (19,2 %).

**Komparácia údajov**

Porovnaním údajov za sledované roky 2009 až 2012sa zistilo, že význam, ktorý žiaci základných škôl pripisujú výučbe ĽP, sa nezmenil. Oproti roku 2010 sa podiel žiakov, ktorí vyučovanie k ĽP považujú za dôležité zvýšil v minimálnej miere (o 0,5 percentuálnych bodov, ďalej len p. b.).

Naopak podiel žiakov, ktorí nepovažujú za dôležité, aby sa v školách vyučovala problematika ľudských práv, zostal na rovnakej úrovni a rovnako pozitívom je zníženie podielu tých respondentov, ktorí k danej otázke nevedeli zaujať stanovisko.

Oproti roku 2009 (79,6 %) sa zaznamenal mierny pokles podielu tých respondentov, ktorí považujú výučbu problematiky ĽP za dôležitú (o 0,8 p. b.).

Žiaci základných škôl pripisujú výučbe ľudských práv veľký význam. Preto nás zaujímal aj **názor učiteľov na záujem žiakov o výchovu k ľudským právam na hodinách občianskej výchovy.** Zo zistení vyplýva, že prevažná väčšina žiakov má podľa učiteľov pozitívny vzťah k výchove k ĽP - viac ako polovica pedagógov (57,5 %) potvrdila vo svojich odpovediach, že vedomosti o ĽP považujú žiaci za potrebné a viac ako tretina (37,5 %) sa vyjadrila, že žiaci sa zaujímajú o výchovu k ĽP na hodinách občianskej náuky, že sú aktívni. Naopak negatívny postoj žiakov k výučbe ĽP konštatovalo iba 1,3 % opýtaných. Iný, ako vyššie uvedený názor, deklarovalo 3,8 % pedagógov.

**Komparácia údajov**

Z porovnania zistení v sledovanom období rokov 2007 až 2012 vyplýva, že celkovo učitelia hodnotili záujem žiakov pozitívne v celom sledovanom období, negatívne hodnotenie sa vyskytovalo iba ojedinele. Na základe porovnania rokov 2010 a 2012 možno konštatovať pozitívny trend - nárast počtu pedagógov, ktorí potvrdili, že žiaci sa o ĽP zaujímajú, resp. že sú aktívni. Naopak poklesol podiel tých, ktorí konštatovali, že žiaci považujú vedomosti o ĽP za potrebné. Ako bolo už uvedené, negatívny názor sa vyskytoval iba jednotlivo a v celom sledovanom období bol na rovnakej úrovni. V porovnaní s rokom 2007 naopak pokleslo zastúpenie tých učiteľov, ktorí deklarovali záujem a aktivitu svojich žiakov, počet tých, ktorí sa vyjadrili, že ich žiaci vidia praktický význam výučby ĽP, zostal približne na rovnakej úrovni.

*Tabuľka 1 - Porovnanie údajov za roky 2007 až 2012 (%)*

|  |  |  |  |
| --- | --- | --- | --- |
| Názor učiteľov na záujem žiakov o výchovu ĽP | 2007 | 2010 | 2012 |
| Zaujímajú sa o ĽP, sú aktívni | 42,3 | 23,5 | 37,5 |
| Vedomosti o ĽP považujú za potrebné pre život | 56,4 | 75,3 | 57,5 |
| K výchove k ĽP majú skôr negatívny postoj/nezaujímajú sa | 1,3 | 1,2 | 1,3 |
| Iné | 0 | 0 | 3,8 |
| Spolu | 100,0 | 100,0 | 100,0 |

# Názory na začlenenie a rozpracovanie obsahu výchovy k ľudským právam do dokumentov školy a do učebných osnov

Podľa Národného plánu výchovy k ľudským právam, resp. z odporúčaní Pedagogicko-organizačných pokynov MŠVVaŠ SR pre školy a školské zariadenia vyplývala **úloha začleniť obsah výchovy k ľudským právam do školského vzdelávacieho programu, do pedagogickej dokumentácie a ďalšej dokumentácie súvisiacej s organizáciou a riadením školy**.

Prevažná väčšina oslovených **riaditeľov** uviedla, že problematika ľudských práv je implementovaná v plánoch práce školy (92,3 %) a do koncepcie školy (79,5 %). Viac ako polovica uviedla vnútorný poriadok školy (62,8 %) a plán práce koordinátora (56,4%). O niečo menej deklarovali plán práce výchovného poradcu (47,4 %), plán práce predmetových komisií a tematické plány predmetov (obe po 44,9 %). Najmenej bol zastúpený plán práce triedneho učiteľa (29,5 %). Iné, ako vyššie spomenuté dokumenty, uviedlo 25,6 % opýtaných.

Z vyššie uvedených zistení vyplýva, že **problematika ľudských práv je zahrnutá do pedagogickej a ďalšej dokumentácie základných škôl, najčastejšie do plánu práce školy a koncepcie školy**.

Z porovnania názorov súboru riaditeľov a učiteľov na implementáciu problematiky ĽP do dokumentov školy sa zistilo, že riaditelia častejšie uvádzali iba koncepciu školy, plán práce školy a iné dokumenty, ostatné dokumenty boli vo väčšej miere uvádzané učiteľmi.

Porovnaním zistení vo vzťahu **ku kraju** sa zistilo, že vo všetkých krajoch bola problematika ľudských práv implementovaná v najväčšej miere v plánoch práce školy a koncepcii školy. V Bratislavskom kraji okrem nich mal zvýšené zastúpenie aj plán práce koordinátora a v Trenčianskom a Banskobystrickom kraji vnútorný poriadok školy. Naopak najmenej bola zakomponovaná v Bratislavskom, Trnavskom, Trenčianskom a Nitrianskom kraji v plánoch práce triedneho učiteľa. V Žilinskom kraji najmenej riaditelia uvádzali plán výchovného poradcu a v Banskobystrickom kraji plán predmetových komisií. V Prešovskom a Košickom kraji boli najmenej zastúpené tematické plány predmetov.

**Problematika ľudských práv môže byť implementovaná do schválených učebných osnov viacerými spôsobmi**, a to ako: samostatný predmet s vyčlenenou hodinovou dotáciou, kurz s určeným obsahom a časovou dotáciou, súčasť existujúcich predmetov (občianska výchova, etická výchova, náuka o spoločnosti, občianska náuka), súbor určitých konkrétnych tém, ktoré môžu byť zaradené do rôznych vyučovacích predmetov a ako kombinácia jednotlivých prístupov[[1]](#footnote-1).

Prevažná väčšina **učiteľov** základných škôl problematiku ĽP vyučuje na hodinách občianskej výchovy/náuky (94,7 %). Takmer tretina (30,7 %) sa téme ĽP venuje na hodinách slovenského jazyka, o niečo menej na hodinách etickej výchovy (25,3 %) a na hodinách dejepisu (21,3 %). Menej ako desatina opýtaných uviedla aj biológiu, zemepis (oba po 8,0 %) a cudzí jazyk, telesnú a výtvarnú výchovu (všetky po 6,7 %). Okrem toho dvaja respondenti uviedli aj náboženstvo (2,7 %). Inú ako vyššie uvedenú možnosť deklarovalo 12,0 % učiteľov. Z uvedeného vyplýva, že **v základných školách sa výchova k ľudským právam aplikuje najmä v rámci predmetu občianska výchova/náuka, v ostatných predmetoch je implementovaná vo výrazne menšom zastúpení**.

Z ďalších zistení vyplýva, že **prevažná väčšina učiteľov v základných školách je spokojná s rozpracovaním výchovy k ĽP v učebných osnovách občianskej výchovy**, takmer polovica je spokojná úplne (48,7 %), viac ako tretina je skôr spokojná (38,5 %), pričom by prijali širšie rozpracovať niektoré témy. Naopak, skôr nespokojný je každý desiaty pedagóg (10,3 %) a úplnú nespokojnosť deklarovali iba dvaja učitelia (2,6 %).

Z rozloženia odpovedí podľa **krajov** sa zistilo, že najvyššia miera spokojnosti s rozpracovaním problematiky ĽP sa zaznamenala v Nitrianskom (66,7 %) a Košickom kraji (60,0 %), čiastočnú nespokojnosť vyjadrili respondenti vo všetkých krajoch okrem Banskobystrického a Košického kraja. Odpovede konštatujúce úplnú nespokojnosť sa zistili iba v Banskobystrickom (11,1 %) a Trnavskom kraji (10,0 %).

**Porovnanie údajov za súbor riaditeľov a učiteľov**

Porovnaním názorov riaditeľov a učiteľov na spokojnosť pedagógov s rozpracovaním problematiky ľudských práv v učebných osnovách sa zistilo, že pohľad riaditeľov je o niečo pozitívnejší ako názor samotných učiteľov, pretože viac ako polovica riaditeľov si myslí, že učitelia sú čiastočne spokojní (u učiteľov 38,5 %), zároveň učitelia častejšie konštatovali, že sú čiastočne nespokojní a niektorí pripustili, že sú aj úplne nespokojní. Dané zistenia potvrdzuje aj pomer spokojných (úplne a čiastočne) a nespokojných (úplne a čiastočne), u riaditeľov tento pomer predstavoval 92,2 %:7,8 % a u učiteľov 87,2 %:12,9 %.

*Tabuľka 2 - Porovnanie údajov z roku 2012 (%)*

|  |  |  |
| --- | --- | --- |
| Spokojnosť s rozpracovaním ĽP do učebných osnov | riaditeľ | učiteľ |
| Úplne spokojná/ý | 37,7 | 48,7 |
| Skôr spokojná/ý, ale prijal/a by širšie rozpracovanie niektorých tém | 54,5 | 38,5 |
| Skôr nespokojná/ý | 7,8 | 10,3 |
| Nie som spokojná/ý | 0 | 2,6 |
| Spolu | 100,0 | 100,0 |

**Komparácia údajov**

Z porovnania zistení v sledovanom období rokov 2007 až 2012 vyplýva, že došlo k výraznému poklesu spokojnosti **učiteľov** s rozpracovanosťou výchovy k ĽP v učebných osnovách občianskej náuky, pretože počet úplne spokojných pedagógov poklesol z 81,5 % v roku 2010 na 48,7 % (o 32,8 p. b.), v porovnaní s rokom 2007 to bol nižší pokles spokojnosti (o 14,5 p. b.). Poklesom úplnej spokojnosti sa naopak zvýšil podiel čiastočne spokojných, oproti roku 2007 o 10,9 p. b. a v medziročnom porovnaní to bol naopak výraznejší nárast (o 26,2 p. b.). Negatívny vývoj dokresľuje v medziročnom porovnaní mierny nárast čiastočne nespokojných (nárast o 4,1 p. b.) a úplne nespokojných (o 2,6 p. b.).

*Tabuľka 3 – Rozpracovanie ĽP v učebných osnovách občianskej výchovy (%)*

|  |  |  |  |
| --- | --- | --- | --- |
| Spokojnosť s rozpracovaním ĽP v osnovách občianskej výchovy | 2007 | 2010 | 2012 |
| Úplne spokojná/ý | 63,2 | 81,5 | 48,7 |
| Skôr spokojná/ý, ale prijal/a by širšie rozpracovanie niektorých tém | 27,6 | 12,3 | 38,5 |
| Skôr nespokojná/ý | 6,6 | 6,2 | 10,3 |
| Nie som spokojná/ý | 2,6 | 0 | 2,6 |

S otázkami realizácie ĽP vo vyučovacom procese v škole súvisí aj skutočnosť, **aký priestor je venovaný danej problematike na pracovných poradách, metodických združeniach a predmetových komisiách**.

Na základe získaných výsledkov možno konštatovať, že **otázkam ľudských práv sa na pracovných poradách, predmetových komisiách a metodických združeniach venuje v základných školách náležitá pozornosť**. Väčšina pedagógov (64,2 %) a menej ako polovica riaditeľov potvrdili, že danej problematike sa venujú pravidelne. Príležitostné riešenie otázok súvisiacich s ĽP uviedla viac ako polovica riaditeľov (51,3 %) a viac ako tretina pedagógov (35,8 %). Ani jeden respondent nepotvrdil, že predmetnou problematikou sa na pracovných poradách nezaoberajú.

Vo vzťahu ku **kraju** sa podľa odpovedí **riaditeľov** otázkami realizácie výchovy k ĽP pravidelne venuje väčšina škôl v Žilinskom (70 %) a Košickom kraji (66,7 %), viac ako polovica v Trnavskom (55,6 %) a polovica v Bratislavskom a Banskobystrickom kraji. Príležitostne sa týmito otázkami zaoberajú najmä školy v Nitrianskom, Trenčianskom a Prešovskom kraji.

**Komparácia údajov**

Z porovnania zistení v rokoch 2007 až 2012 vyplýva, že otázkami realizácie ľudských práv v rámci jednotlivých predmetov, sa podľa učiteľov väčšina škôl zaoberala na pracovných poradách, metodických združeniach a predmetových komisiách pravidelne, podľa riaditeľov vo väčšej miere príležitostne.

Od roku 2007 sa frekvencia prerokúvania daných otázok posunula podľa učiteľov skôr k mierne prevažujúcej príležitostnej frekvencii. Rovnako aj u riaditeľov poklesol podiel tých respondentov, ktorí uvádzali pravidelnú intenzitu prerokovávania daných otázok.

*Tabuľka 4 – Porovnanie údajov z rokov 2007 až 2012 (%)*

|  |  |  |  |  |  |  |
| --- | --- | --- | --- | --- | --- | --- |
| Riešenie otázok ĽP na poradách | riaditeľ | | | učiteľ | | |
| **2007** | **2010** | **2012** | **2007** | **2010** | **2012** |
| Áno, pravidelne | 53,8 | 45,0 | 48,7 | 80,0 | 66,7 | 64,2 |
| Áno príležitostne | 46,2 | 52,5 | 51,3 | 20,0 | 33,3 | 35,8 |
| Nie | 0 | 2,5 | 0 | 0 | 0 | 0 |
| Spolu | 100,0 | 100,0 | 100,0 | 100,0 | 100,0 | 100,0 |

# Odborná literatúra k ľudským právam

V poslednom ročníku základnej školy by mali žiaci disponovať vedomosťami o ľudsko-právnych pojmoch na veku primeranej úrovni, príslušnými sociálnymi zručnosťami a schopnosťami a osvojenými postojmi a hodnotami[[2]](#footnote-2). Vedomosti z danej problematiky získavajú žiaci základných škôl najmä v rámci predmetu občianska výchova, ale aj na iných predmetoch, a to prostredníctvom učebníc, metodických príručiek, resp. odborných materiálov. Preto nás zaujímalo, **aký majú žiaci, učitelia a riaditelia názor na množstvo a kvalitu odbornej literatúry s tematikou výchovy k ĽP, do akej miery je odborná literatúra dostupná učiteľom školy a čo by navrhovali spracovať, resp. vydať k problematike ĽP pre potreby školy.**

Viac ako polovica **učiteľov** (51,2 %) a **riaditeľov** (51,9 %) si myslí, že literatúry je dostatok, naopak **žiaci** tento názor zdieľali vo výrazne menšej miere (40,7 %). O niečo viac riaditeľov a žiakov ako učiteľov uviedlo, že jej je síce dostatok, ale nie je na požadovanej úrovni. Podiel negatívnych odpovedí bol u učiteľov a riaditeľov podobný, naopak žiaci ho uvádzali výrazne menej (6,6 %). Učitelia (6,2 %) sa o niečo častejšie k danej otázke nevedeli vyjadriť ako riaditelia (2,6 %), negatívne vyznieva fakt, že až tretina (30,3 %) žiakov nevedela posúdiť, či majú na škole dostatok, resp. nedostatok literatúry z tejto problematiky. Z uvedených zistení vyplýva, že **v štvrtine ZŠ sú konfrontovaní s nedostatkom odbornej literatúry k problematike ĽP ako aj s jej nedostatočnou kvalitou**.

Z porovnania vo vzťahu **ku kraju** sa zistilo, že najvyšší podiel spokojných **žiakov** v tomto smere je v Žilinskom kraji (50 %), v Nitrianskom (46,9 %) a Bratislavskom kraji (46,8 %) a najmenej v Trnavskom kraji (24,0 %), nasleduje Trenčiansky (34,7 %) a Banskobystrický kraj (35,3 %). Najvyšší podiel odpovedí respondentov, ktorí si myslia, že je dosť odbornej literatúry, ale nie na požadovanej úrovni, bol zistený v Trenčianskom kraji (34,7 %) a najnižší v Košickom kraji (8,2 %). Túto otázku nevedelo posúdiť až 40,0 % žiakov z Trnavského kraja.

Spokojnosť s množstvom a kvalitou používanej odbornej literatúry k ľudským právam na škole prejavili najmä **učitelia** z Bratislavského (90,0 %), resp. Žilinského kraja (80,0 %), v ktorom navyše ani jeden oslovený učiteľ nevyjadril názor, že na ich škole je nedostatok literatúry. Na dostatok literatúry avšak bez požadovanej kvality najčastejšie upozorňovali pedagógovia z Banskobystrického kraja (60,0 %), naopak v Bratislavskom kraji ani jeden respondent tento názor nezdieľal. Zo zistení ďalej vyplýva, že najkritickejší pohľad zdieľajú respondenti v Trenčianskom kraji, v ktorom až 72,7 % učiteľov konštatovalo nedostatok literatúry k problematike ĽP.

*Tabuľka 5 – Dostatok odbornej literatúry k ĽP podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Dostatok odbornej literatúry k ĽP | BA | TT | TN | NR | ZA | BB | PO | KE |
| Áno, je jej dostatok | 90,0 | 40,0 | 18,2 | 40,0 | 80,0 | 30,0 | 60,0 | 60,0 |
| Áno, ale nie na požadovanej úrovni | 0 | 20,0 | 9,1 | 30,0 | 10,0 | 60,0 | 20,0 | 20,0 |
| Nie, je jej nedostatok | 10,0 | 30,0 | 72,7 | 10,0 | 0 | 10,0 | 20,0 | 10,0 |
| Neviem posúdiť | 0 | 10,0 | 0 | 20,0 | 10,0 | 0 | 0 | 10,0 |
| Spolu | 100,0 | 100,0 | 100,0 | 100,0 | 100,0 | 100,0 | 100,0 | 100,0 |

**Komparácia údajov**

Z porovnania údajov v rokoch 2010 a 2012 vyplýva, že spokojnosť žiakov, učiteľov ako aj riaditeľov v základných školách s množstvom a kvalitou odbornej literatúry k problematike ľudských práv sa mierne zvýšila, najvýraznejšie u riaditeľov.

Mierne pokleslo zastúpenie pedagógov a riaditeľov, ktorí síce konštatovali dostatok literatúry, ale namietali jej kvalitu, u žiakov sa naopak mierne zvýšilo zastúpenie tohto názoru. Naopak žiaci a riaditelia v menšej miere deklarovali nedostatok literatúry, učitelia boli naopak výrazne kritickejší k situácii ohľadom odbornej literatúry.

*Tabuľka 6 – Porovnanie údajov z rokov 2010 a 2012 (%)*

|  |  |  |  |  |  |  |
| --- | --- | --- | --- | --- | --- | --- |
| Dostatok odbornej literatúry k ĽP | žiak | | učiteľ | | riaditeľ | |
| 2010 | 2012 | 2010 | 2012 | 2010 | 2012 |
| Áno, je jej dostatok | 35,4 | 40,7 | 47,5 | 51,8 | 41,3 | 51,9 |
| Áno, ale nie na požadovanej úrovni | 20,3 | 22,5 | 32,5 | 21,0 | 27,5 | 24,7 |
| Nie, je jej nedostatok | 11,4 | 6,6 | 12,5 | 21,0 | 26,3 | 20,8 |
| Neviem posúdiť | 32,9 | 30,3 | 7,5 | 6,2 | 5,0 | 2,6 |
| Spolu | 100,0 | 100,0 | 100,0 | 100,0 | 100,0 | 100,0 |

Názory **riaditeľov** a **učiteľov** **na otázku dostupnosti odbornej literatúry k ľudským právam pre učiteľov** sú podobné.

**Prevažná väčšina** u oboch skupín konštatovala, že daná **literatúra je dostupná pre všetkých pedagógov** (učitelia 82,5 %; riaditelia 81,6 %). O niečo viac riaditeľov (15,8 %) ako učiteľov (11,3 %) si myslí, že je dostupná iba pre tých, ktorí sa danou problematikou zaoberajú.

Učitelia o niečo viac deklarovali nedostupnosť literatúry (2,5 %; riaditelia 1,5 %) a častejšie sa nevedeli k danej otázke vyjadriť (3,8 %; riaditelia 1,3 %).

V Nitrianskom kraji ako jedinom sa všetci **riaditelia** zhodne vyjadrili, že v ich škole je literatúra dostupná pre všetkých pedagógov. V Žilinskom, Trenčianskom a Košickom kraji daný názor zdieľa prevažná väčšina, v ostatných o niečo menej opýtaných. Negatívny stav ohľadom dostupnosti odbornej literatúry, teda že nie je vôbec dostupná konštatoval iba jeden respondent, a to v Prešovskom kraji.

V Košickom kraji ako jedinom sa všetci **učitelia** zhodne vyjadrili, že v ich škole je literatúra dostupná pre všetkých pedagógov. V ostatných krajoch tento názor zdieľa prevažná väčšina okrem Trenčianskeho (72,7 %) a Prešovského kraja (60,0 %), kde to bolo o niečo menej respondentov. Negatívny stav ohľadom dostupnosti odbornej literatúry, teda že nie je vôbec dostupná konštatoval iba jeden respondent, a to v Trnavskom, Nitrianskom a Prešovskom kraji.

*Tabuľka 7 – Dostupnosť odbornej literatúry pre učiteľov podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Dostupnosť odbornej literatúry pre učiteľov | BA | TT | TN | NR | ZA | BB | PO | KE |
| Dostupná iba tým učiteľom, ktorí sa zaoberajú výchovou k ĽP | 11,1 | 0 | 18,2 | 10,0 | 10,0 | 20,0 | 20,0 | 0 |
| Dostupná aj pre ostatných učiteľov | 88,9 | 90,0 | 72,7 | 80,0 | 90,0 | 80,0 | 60,0 | 100,0 |
| Nie je vôbec dostupná | 0 | 0 | 9,1 | 0 | 0 | 0 | 10,0 | 0 |
| Neviem posúdiť | 0 | 10,0 | 0 | 10,0 | 0 | 0 | 10,0 | 0 |
| Spolu | 100,0 | 100,0 | 100,0 | 100,0 | 100,0 | 100,0 | 100,0 | 100,0 |

**Komparácia údajov**

Z medziročného porovnania zistení oboch súborov vyplýva, že podľa názoru riaditeľov v základných školách sa zlepšila dostupnosť odbornej literatúry k problematike ĽP, naopak podľa pedagógov sa zhoršila. Názor, že nie je vôbec dostupná, bol v oboch rokoch rovnako zastúpený u riaditeľov, avšak u učiteľov bol zastúpený vo väčšej miere.

*Tabuľka 8 - Porovnanie údajov z rokov 2010 a 2012 (%)*

|  |  |  |  |  |
| --- | --- | --- | --- | --- |
| Dostupnosť odbornej literatúry na škole | riaditelia | | učitelia | |
| 2010 | 2012 | 2010 | 2012 |
| Dostupná iba tým učiteľom, ktorí sa zaoberajú výchovou k ĽP | 27,5 | 15,8 | 3,8 | 11,3 |
| Dostupná aj pre ostatných učiteľov | 68,8 | 81,6 | 92,4 | 82,5 |
| Nie je vôbec dostupná | 1,3 | 1,3 |  | 2,5 |
| Neviem posúdiť | 2,5 | 1,3 | 3,8 | 3,8 |
| Spolu | 100,0 | 100,0 | 3,8 | 11,3 |

V rámci otvorenej otázky nás zaujímal **názor učiteľov na tvorbu nových publikácií k výchove ľudských práv** **pre vyučovanie občianskej náuky**. Zo súboru respondentov odpovedala prevažná väčšina (81,5 %), 8,6 % na otázku neodpovedalo a 9,9 % sa k danej téme nevedeli vyjadriť. V odpovediach pedagógov sme zaznamenali dva názorové prúdy.

V prvom prípade učitelia vyjadrovali spokojnosť so súčasnou situáciou, uvádzali, že je dostatok publikácií, ktoré majú dobrú úroveň, jednotlivé témy sú kvalitne spracované. Naopak druhú skupinu tvorili tí respondenti, ktorí vyjadrili názor, že je potrebné vydať nové publikácie, pretože je nutné problematiku ľudských práv aktualizovať novými údajmi a zladiť s legislatívnymi zmenami.

V rámci kritických pripomienok zo strany opýtaných zaznelo, že je nedostatok literatúry určených pre žiakov, bolo by vhodné, aby mal každý žiak vlastnú učebnicu. Ďalej sa vyskytovala pripomienka, že v rámci danej problematiky ľudských práv sú niektoré pojmy veľmi zložité, preto by bolo potrebné doplniť učebnice o vysvetlenia týchto pojmov. Zaznamenali sa aj také názory, že v škole chýbajú nielen učebnice pre žiakov, ale chýba aj odborná literatúra pre pedagógov. Z tohto dôvodu boli nútení využívať k výučbe aj iné zdroje. Ďalej zaznela aj pripomienka, že niektoré témy sú málo rozpracované, resp. bolo by potrebné im venovať väčšiu časovú dotáciu.

V kritických námetoch sa vyskytlo aj to, že chýbajú aj metodické príručky na výučbu, viacerí respondenti sa zhodli v tom, že by privítali existenciu novej učebnice, v ktorej by bola zjednotená kategorizácia ľudských práv a ich aplikácia na každodenný život, pretože žiaci si často krát nevedia pretransformovať učivo o ľudských právach do každodenných situácii, preto navrhujú, aby v tejto učebnici boli modelové situácie a úlohy vyžadujúce si aktívny prístup žiakov, kde by bolo možné aplikovať získané teoretické vedomosti.

Ďalej navrhovali, že súčasťou takejto novej učebnice by mohli byť aj obrázkové prílohy, výukové programy na CD alebo DVD nosičoch. Učitelia by takisto uvítali film zameraný na problematiku ľudských práv. V krátkosti možno zhrnúť, že časť učiteľov prejavila spokojnosť s danou situáciou v oblasti výučby ĽP, avšak značná časť vyjadrila názor, že je nedostatok učebníc, zároveň by privítali vznik novej aktualizovanej publikácie doplnenej nielen o najnovšie poznatky, ale i o modernejšie vyučovacie technológie.

# Materiály a publikácie využívané k výučbe ľudských práv

Vedomosti a poznatky z problematiky ľudských práv žiaci v ŽŠ získavajú najmä na hodinách občianskej výchovy, ale aj na iných predmetoch, a to prostredníctvom učebníc, metodických príručiek, resp. odborných materiálov. Preto nás zaujímalo, **akou formou sa uskutočňuje výučba ľudských práv, aké publikácie k téme ĽP sa využívajú v škole, z akých zdrojov ich získavajú a či si učitelia pripravujú vlastné materiály k výučbe.**

Keďže problematika ĽP nie je obsiahnutá v samostatnom predmete, zaujímalo nás, **akou formou sa uskutočňuje výučba ľudských práv v základných školách**. Podľa **žiakov** sa výučba najčastejšie realizuje pomocou učebnice predmetu doplnenej odbornými materiálmi (45,5 %). Druhou najčastejšie uvádzanou formou výučby je využívanie rôznych odborných textov a pomôcok doplnených učebnicou predmetu (32,8 %). Zarážajúca je skutočnosť, že každý desiaty žiak (10,7 %) uviedol, že učitelia sa striktne držia pri výučbe ľudských práv výlučne učebnice a 2,5 % je dokonca presvedčených, že výučba problematiky ľudských práv u nich na škole neprebieha. 5,3 % oslovených žiakov sa k danej otázke nevedelo vyjadriť.

Z druhostupňovej analýzy získaných dát nevyplynuli štatisticky významné rozdiely vo vzťahu k socio-demografickým znakom. Vo vzťahu **ku kraju** sa zistilo z pohľadu **žiakov**, že v Bratislavskom, Banskobystrickom, Košickom kraji sa najčastejšie realizuje výučba ĽP na hodinách občianskej náuky prostredníctvom učebnice doplnenej odbornými textami.

Výučba z odborných materiálov doplnená učebnicou a učebnice doplnenej odbornými materiálmi prevažuje v Trenčianskom, Žilinskom, Prešovskom, Trnavskom a v Nitrianskom kraji aj na základe učebnice. Najviac žiakov presvedčených, že výučba ľudských práv u nich na škole neprebieha, pochádza z Prešovského (6,1 %) a Trnavského kraja (6,0 %).

Najväčší podiel respondentov zo všetkých krajov, ktorí uviedli inú formu výučby, sme zaznamenali v Trnavskom kraji (10 %), naopak túto formu nevyužívajú v Bratislavskom, Žilinskom a Košickom kraji. Predpokladáme, že ide o názorné pomôcky, besedy, exkurzie a podobne, ktorými učitelia dopĺňajú učivo preberané z učebnice.

*Tabuľka 9 - Forma výučby podľa krajov*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Forma výučby (%)** | **BA** | **TT** | **TN** | **NR** | **ZA** | **BB** | **PO** | **KE** |
| Výlučne na základe učebnice | 12,8 | 12,0 | 10,2 | 27,1 | 2,0 | 8,0 | 4,1 | 10,0 |
| Na základe učebnice doplnenej odbornými materiálmi | 57,4 | 28,0 | 36,7 | 29,2 | 46,9 | 56 | 42,9 | 58,0 |
| Na základe odbor. materiálov doplnených učebnicou | 23,4 | 20,0 | 42,9 | 31,3 | 51,0 | 26 | 38,8 | 28,0 |
| Výučba inou formou | 0 | 10,0 | 4,1 | 4,2 | 0 | 4,0 | 2,0 | 0 |
| Výučba ĽP sa neuskutočňuje | 2,1 | 6,0 | 0 | 4,2 | 0 | 0 | 6,1 | 2,0 |
| Neviem | 4,3 | 14 | 6,1 | 4,2 | 0 | 6,0 | 6,1 | 2,0 |
| Spolu | 100,0 | 100,0 | 100,0 | 100,0 | 100,0 | 100,0 | 100,0 | 100,0 |

**Komparácia údajov**

Na základe porovnaní zistení v rokoch 2009 až 2012 možno konštatovať pozitívny trend, keď poklesol počet žiakov, ktorí konštatovali, že výučba sa uskutočňuje iba na základe učebnice predmetu (o - 1,7 p. b.). Učebnice predmetu doplnené odbornými materiálmi uvádzal identický podiel respondentov (45,5 %), naopak zvýšilo sa zastúpenie odborných materiálov, resp. pomôcok doplnených učebnicou (+ 3,7 p. b.) a inej formy výučby (+ 0,7 p. b.) a rovnako poklesol podiel žiakov, ktorí si myslia, že sa výučba k ĽP neuskutočňuje (- 1,7 p. b.), a ktorí sa nevedeli vyjadriť (- 1,1 p. b.).

*Tabuľka 10 – Forma výučby – porovnanie údajov*

|  |  |  |  |
| --- | --- | --- | --- |
| **Forma výučby (%)** | **2009** | **2010** | **2012** |
| Výlučne na základe učebnice | 12,4 | 10,6 | 10,7 |
| Na základe učebnice doplnenej odbornými materiálmi | 45,5 | 48,4 | 45,5 |
| Na základe odbor. materiálov doplnených učebnicou | 29,1 | 26,4 | 32,8 |
| Výučba inou formou | 2,4 | 3,7 | 3,1 |
| Výučba ĽP sa neuskutočňuje | 4,2 | 4,0 | 2,5 |
| Neviem | 6,4 | 6,9 | 5,3 |
| S p o l u | 100,0 | 100,0 | 100,0 |

Okrem pohľadu žiakov nás zaujímal aj **názor učiteľov na využívanie materiálov, publikácií a literatúry na vyučovaní občianskej náuky**. Prevažná väčšina **pedagógov** v základných školách používa k výučbe ĽP všeobecné právne dokumenty[[3]](#footnote-3) (95 %) a medzinárodné právne dokumenty[[4]](#footnote-4) (87,5 %). Viac ako polovica respondentov uviedla odbornú literatúru (66,3 %), publikácie, brožúry (63,8 %) ako sú napr. Stručný katalóg ľudských práv, S každým dieťaťom sa ráta, Práva dieťaťa, Album ľudských práv, Kompas, Škola v Európe - Európa v škole a obrazový materiál (63,8 %). Polovica učiteľov využívala aj videokazety, CD a DVD nosiče (51,3 %) s touto problematikou. Najnižšie zastúpenie mali časopisy[[5]](#footnote-5) (33,8 %).

Pohľad **riaditeľov** a **učiteľov** na otázku používania publikácií a materiálov k téme ĽP je výrazne rozdielny. Učitelia častejšie uvádzali všetky sledované publikácie a materiály okrem publikácií pre výučbu, ktoré vo väčšej miere spomínali riaditelia. Najvýraznejšie rozdiely sa zaznamenali v prípade používania obrazových materiálov, DVD a CD nosičov (*graf 11)*.

**Komparácia údajov**

Na základe porovnania zistení za sledované obdobie možno konštatovať, že najčastejšie využívaným zdrojom poznatkov a informácií pri výučbe ľudských práv podľa učiteľov boli všeobecné právne dokumenty, medzinárodné právne dokumenty, odborná literatúra a publikácie pre výučbu.

Prvé dva menované materiály mali v sledovanom období stabilné zastúpenie. K poklesu používania došlo v prípade odbornej literatúry a časopisov. Naopak o rastúcej tendencii možno hovoriť v prípade využívania publikácií, brožúr, videokaziet, CD a DVD a obrazových materiálov, pričom pri posledne menovanom možno hovoriť ako o výraznej dynamike nárastu ich používania.

*Tabuľka 11– Porovnanie údajov za roky 2010 a 2012 (%)*

|  |  |  |  |  |  |
| --- | --- | --- | --- | --- | --- |
| Materiály, publikácie používané k výučbe ĽP | riaditelia | | učitelia | | |
| 2010 | 2012 | 2007 | 2010 | 2012 |
| Všeobecné právne dokumenty | 53,8 | 76,6 | 94,3 | 97,5 | 95,0 |
| Medzinárodné právne dokumenty | 36,3 | 59,7 | 86,6 | 82,7 | 87,5 |
| Odborná literatúra | 77,5 | 54,5 | 71,4 | 65,4 | 66,3 |
| Publikácie pre výučbu | 30,0 | 70,1 | 54,1 | 66,7 | 63,8 |
| Časopisy | 8,8 | 6,5 | 41,7 | 37,0 | 33,8 |
| DVD, CD nosiče | 2,5 | 6,5 | 44,4 | 53,1 | 51,3 |
| Obrazový materiál | 67,5 | 2,6 | 33,9 | 40,7 | 63,8 |
| Iné | 5,1 | 13,0 |  |  |  |
| Spolu⃰ | 281,3 | 289,6 | 426,4 | 443,2 | 461,3 |

\*súčet percent prevyšuje 100 % z dôvodu možnosti uvedenia viacerých odpovedí

**Materiály, ktoré využívajú školy pre zabezpečenie výučby v oblasti ľudských práv**, **tvoria a pripravujú rôzne štátne aj neštátne organizácie**. Zároveň podklady získavajú školy a učitelia aj z internetu a prostredníctvom rôznych seminárov, konferencií a kurzov. Zo získaných dát vyplýva, že **učitelia** základných škôl najčastejšie získavajú materiály k výučbe ľudských práv prostredníctvom internetu (96,3 %), druhým najčastejšie uvádzaným zdrojom boli štátne školské inštitúcie (61,3 %). Takmer polovica opýtaných (45 %) čerpala z materiálov sprostredkovaných Ministerstvom školstva. Menej často získavali materiály k výučbe z mimovládnych organizácií (36,3 %) a na konferenciách, seminároch a kurzoch (26,3 %). Najmenej využívaným zdrojom na získanie materiálov a podkladov k výučbe ĽP boli súkromné organizácie (7,5 %). Iné ako vyššie uvedené, boli zastúpené 12,5 %.

Pohľad **riaditeľov** a **učiteľov** na otázku zdrojov získavania publikácií a materiálov k téme ĽP je rozdielny. Učitelia častejšie uvádzali štátne školské inštitúcie, konferencie, semináre, kurzy a internet, naopak riaditelia vo väčšej miere poukazovali na Ministerstvo školstva, vedy, výskumu a športu SR, mimovládne organizácie a iné zdroje. Zhodli sa iba pri súkromných organizáciách. Rozdiely ilustruje nasledujúci *graf 12*.

**Komparácia údajov**

Z porovnania je zrejme, že v celom sledovanom období rokov 2007 až 2012 učitelia najčastejšie získavali materiály potrebné k výučbe ľudských práv prostredníctvom internetu, dokonca význam internetu sa zvýšil. Zo sledovaných informačných zdrojov pedagógovia v porovnaní s rokom 2007 o niečo častejšie začali využívať súkromné organizácie. Na približne rovnakej úrovni zostalo MŠVVaŠ SR a konferencie, semináre a kurzy ako zdroj získavania materiálov. Avšak negatívne vyznieva fakt, že poklesol počet tých respondentov, ktorí získavali materiály zo štátnych školských inštitúcií, z mimovládnych organizácií a z iných zdrojov.

*Tabuľka 12 - Porovnanie údajov za roky 2007 až 2012 (%)*

|  |  |  |  |  |  |
| --- | --- | --- | --- | --- | --- |
| Zdroje získavania materiálov k výučbe ĽP | učitelia | | | riaditelia | |
| 2007 | 2010 | 2012 | 2010 | 2012 |
| MŠVVaŠ SR | 46,3 | 50,6 | 45,0 | 58,8 | 50,0 |
| Štátne školské inštitúcie | 71,3 | 69,1 | 61,3 | 57,5 | 48,7 |
| Mimovládne organizácie | 48,8 | 50,6 | 36,3 | 58,8 | 44,9 |
| Súkromné organizácie | 2,5 | 7,4 | 7,5 | 6,3 | 7,7 |
| Konferencie, semináre, kurzy | 26,3 | 22,2 | 26,3 | 27,5 | 15,4 |
| Internet | 81,0 | 84,0 | 96,3 | 82,5 | 83,3 |
| Iné | 0 | 19,8 | 12,5 | 17,5 | 20,5 |

V súvislosti s materiálmi, publikáciami, resp. odbornou literatúrou nás zaujímalo, **či si učitelia pripravujú aj vlastné materiály k vyučovaniu ľudských práv**. Zo získaných údajov vyplýva, že **prevažná väčšina učiteľov si pripravuje vlastné materiály k výučbe ĽP**. Viac ako polovica **pedagógov** (51,9 %) si ich pripravuje občas. O niečo menej (45,6 %) oslovených učiteľov potvrdilo, že si ich naopak pripravujú často a iba 2,5 % respondentov prezentovalo názor, že si vlastné materiály nepripravuje vôbec.

Z porovnania zistení za súbor **riaditeľov** a **učiteľov** vyplýva, že riaditelia v menšej miere konštatovali prípravu vlastných materiálov ako učitelia a naopak viac riaditeľov ako učiteľov si myslí, že si učitelia vlastné podklady nepripravujú. Rozdiely ilustruje nasledujúci *graf 13*.

Vo vzťahu **ku kraju** sa zistilo, že väčšina **učiteľov** si často pripravuje vlastné materiály k výučbe ĽP v Žilinskom a Prešovskom kraji (v oboch 60 %), občas najmä v Trenčianskom (70 %), Nitrianskom a Košickom kraji (v oboch 60 %). V Trnavskom a Banskobystrickom kraji polovica respondentov uviedla, že si ich pripravujú často a druhá polovica, že občas. V Bratislavskom a Nitrianskom kraji sa v porovnaní s ostatnými vyskytli aj negatívne odpovede.

**Komparácia údajov**

Na základe porovnania dát v sledovanom období možno konštatovať, že pre dané obdobie je charakteristický mierny nárast podielu tých učiteľov, ktorí si vlastné materiály pripravujú často a pokles percenta pedagógov, ktorí si ich pripravujú občas. Podiel tých respondentov, ktorí uviedli, že si vlastné materiály k výučbe ĽP nepripravujú v porovnaní s rokom 2007 mierne poklesol. Daný trend možno dať do súvislosti s problémami, resp. nedostatkom odbornej literatúry v danej oblasti.

*Tabuľka 13 - Porovnanie údajov za roky 2007 až 2012 (%)*

|  |  |  |  |  |  |  |
| --- | --- | --- | --- | --- | --- | --- |
| Príprava vlastných materiálov k výučbe ĽP | učitelia | | | riaditelia | | |
| 2007 | 2010 | 2012 | 2007 | 2010 | 2012 |
| Áno, často | 43,8 | 30,0 | 45,6 | 29,9 | 20,3 | 39,0 |
| Áno, občas | 56,2 | 63,3 | 51,9 | 57,1 | 69,6 | 49,4 |
| Nie | 0 | 6,7 | 2,5 | 13,0 | 10,1 | 11,7 |

Z predchádzajúcich zistení vyplýva, že prevažná väčšina **pedagógov** si k výučbe ľudských práv pripravuje aj vlastné podklady, preto sme chceli zistiť **aké konkrétne materiály si pripravujú**. Z výsledkov vyplynulo, že najčastejšie si pripravovali materiály k rôznym témam (odborné texty) ako napr. intolerancia, šikanovanie a pod. (55,6 %), takmer polovica (43,1 %) uviedla obrázkové materiály. Viac ako ¼ (23,6 %) opýtaných sa venovala zjednodušeniu verzií dokumentov. Menej si pripravovali dotazníky, testy (15,3 %), pracovné listy (13,9 %) a podklady k projektom (11,1 %). Najmenej uvádzali zapracovanie textov do pracovných materiálov školy (2,8 %). Iné, ako vyššie uvedené možnosti, uviedlo 11,1 % respondentov.

V Bratislavskom **kraji učitelia** najčastejšie uvádzali obrázkové materiály, odborné texty a zjednodušenie dokumentov o ĽP (po 28,6 %). V Trnavskom a Trenčianskom kraji dominovali materiály k rôznym témam. V Nitrianskom a Žilinskom kraji najčastejšie pripravovali obrázkové materiály a odborné texty, v Banskobystrickom a Košickom dominovali materiály k rôznym témam (60 %) a v Prešovskom to bol obrázkový materiál. Materiály k projektom neuviedol ani jeden respondent v Nitrianskom, Banskobystrickom a Bratislavskom kraji, kde bola podobná situácia aj v prípade pracovných listov (0 %). Zapracovanie problematiky ĽP do dokumentov školy uviedli iba učitelia v Žilinskom a Banskobystrickom kraji, odpovede uvádzajúce dotazníky/testy sa nevyskytli len v Žilinskom kraji. Zo zistených dát vyplynulo, že pedagógovia si najčastejšie v jednotlivých krajoch sami pripravovali materiály k rôznym témam, resp. obrázkový materiál a iba v dvoch krajoch sa venovali aj implementácii problematiky ĽP do pracovných dokumentov školy.

*Tabuľka 14 – Príprava vlastných materiálov k výučbe ĽP podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Príprava vlastných materiálov | BA | TT | TN | NR | ZA | BB | PO | KE |
| K projektom | 0 | 10,0 | 9,1 | 0 | 20,0 | 0 | 37,5 | 11,1 |
| Obrázkový materiál | 28,6 | 40,0 | 45,5 | 57,1 | 60,0 | 30,0 | 50,0 | 33,3 |
| Odborné texty | 28,6 | 70,0 | 63,6 | 57,1 | 60,0 | 60,0 | 37,5 | 55,6 |
| Pracovné listy | 0 | 10,0 | 18,2 | 14,3 | 10,0 | 10,0 | 25,0 | 22,2 |
| Zapracovanie textov do dokumentov školy | 0 | 0 | 0 | 0 | 10,0 | 10,0 | 0 | 0 |
| Dotazníky, testy | 14,3 | 10,0 | 27,3 | 28,6 | 0 | 10,0 | 25,0 | 11,1 |
| Zjednodušenie dokumentov | 28,6 | 30,0 | 9,1 | 42,9 | 30,0 | 30,0 | 0 | 22,2 |
| Iné | 14,3 | 20,0 | 0 | 0 | 0 | 20,0 | 25,0 | 11,1 |

**Komparácia údajov**

Porovnanie zistení v sledovanom období rokov 2007 až 2012 ukázalo, že učitelia si najčastejšie pripravovali odborné texty k jednotlivým témam okrem roku 2010, kedy dominovali obrázkové materiály.

Od roku 2007 výrazne poklesol podiel tých učiteľov, ktorí vo svojich odpovediach uvádzali vlastnú prípravu podkladov k projektom, obrázkového materiálu, odborných textov k jednotlivým témam a implementáciu problematiky ĽP do dokumentov školy. Naopak stúpol podiel pedagógov, ktorí si pripravovali pracovné listy, dotazníky/testy a zjednodušenia dokumentov k danej problematike.

*Tabuľka 15 - Porovnanie údajov za roky 2007 až 2012 (%)*

|  |  |  |  |
| --- | --- | --- | --- |
| Príprava vlastných materiálov k výučbe ĽP | 2007 | 2010 | 2012 |
| K projektom | 25,2 | 42,0 | 11,1 |
| Obrázkový materiál | 69,8 | 82,7 | 43,1 |
| Odborné texty | 71,1 | 70,4 | 55,6 |
| Pracovné listy | 7,5 | 6,2 | 13,9 |
| Zapracovanie textov do dokumentov školy | 20,3 | 0 | 2,8 |
| Dotazníky, testy | 2,6 | 1,2 | 15,3 |
| Zjednodušenie dokumentov | 2,6 | 8,6 | 23,6 |
| Iné | 21,6 | 14,8 | 11,1 |

# Spokojnosť s vybranými zložkami výučby ľudských práv

Samotná existencia výchovy a vzdelávania k ľudským právam v školách alebo existencia rôznych foriem jej výučby ešte nemusí zaručiť efektívne vzdelávanie v tejto oblasti.

Na základe vyjadrenia miery spokojnosti s jednotlivými zložkami výučby ľudských práv sme sa pokúsili priblížiť ich úroveň a prínos pre žiakov v základných školách.

Žiaci vyjadrovali **mieru spokojnosti s nasledujúcimi zložkami výučby ľudských práv[[6]](#footnote-6)**:

* typ materiálov k výučbe ľudských práv (aktuálnosť, zaujatie pozornosti)
* úroveň prednášok, besied o ľudských právach (aktuálnosť, spôsob realizácie)
* obsah tém z oblasti ľudských práv (rôznosť tém)
* premietnutie teórie o ľudských právach do praxe (využitie v bežnom živote)
* názorné riešenie prípadného porušenia ľudských práv
* kvalita získavaných informácií o ľudských právach (aktuálnosť, využiteľnosť)
* priestor na diskusiu k otázke ľudských práv
* rôznosť foriem výučby ľudských práv (výučba na hodine, prednášky, súťaže a podobne).

Najvyššiu mieru spokojnosti prejavili žiaci základných škôl **s priestorom na diskusiu** k otázke ľudských práv (1,98), teda s priestorom na vyučovaní, ktorý je zameraný na diskusiu o problematike ĽP medzi učiteľom a žiakmi, prípadne žiakmi navzájom. Štatisticky významné rozdiely sa potvrdili vo vzťahu **ku kraju**, kedy najvyššia miera spokojnosti s priestorom na diskusiu sa zaznamenala v Žilinskom kraji (1,67), v Košickom (1,68) a Trenčianskom kraji (1,76), najmenej sú spokojní v tejto oblasti v Trnavskom kraji (2,33).

O niečo menej spokojnosti prezentovali skúmaní žiaci s **kvalitou získaných informácií o ľudských právach** (1,99). Žiaci základných škôl tak vysoko oceňujú získané vedomosti a uvedomujú si ich dôležitosť pre život.

Treťou zložkou v poradí bola **rôznosť foriem výučby** (2,0), ktorú podľa druhostupňovej analýzy diferencuje **kraj.** Najvyššia miera spokojnosti v tejto oblasti sa zaznamenala v Prešovskom (1,74) a Žilinskom kraji (1,76) a najmenšia v Bratislavskom kraji (2,42). Ďalším v poradí bolo **názorné riešenie prípadného porušenia ľudských práv** (2,02). O niečo menej spokojnosti prejavili žiaci s **obsahom tém** prezentovaných v oblasti ĽP (2,13).

**Premietnutie teórie** o ľudských právach **do praxe**, teda poukázanie na možnosti využitia získaných vedomostí v bežnom živote vyvoláva u respondentov o niečo menej spokojnosti (2,14) ako s predchádzajúcou zložkou ĽP. Z druhostupňovej analýzy vyplynuli štatisticky významné rozdiely vo vzťahu **k pohlaviu**a**kraju**, kedy vyššiu mieru spokojnosti s touto oblasťou prezentovali dievčatá (2,05) ako chlapci (2,34), najviac spokojní boli respondenti zo Žilinského (1,76), Košického (1,98) a Trenčianskeho kraja (1,98), naopak najmenej v Trnavskom kraji (2,53). **Úroveň prednášok**, **besied** o ľudských právach mali rovnakú mieru spokojnosti ako v prípade premietnutia teórie do praxe (2,14). Podobne dievčatá (2,06) hodnotili túto oblasť pozitívnejšie ako chlapci (2,32).

Najmenej spokojnosti vyjadrili žiaci základných škôl s **typom materiálov** k výučbe ĽP (2,2), teda s ich aktuálnosťou, resp. s tým ako ich zaujmú. V tejto otázke sú žiaci najviac diferencovaní, pretože sa potvrdili štatisticky významné rozdiely podľa **pohlavia***,* **ročníka**aj **kraja**. A opätovne sú to chlapci (2,37), ktorí zaujali kritickejší názor ako dievčatá (2,13). Respondenti z nižších ročníkov vyjadrovali vyššiu mieru spokojnosti s touto zložkou, pričom najviac spokojní boli šiestaci (1,93), potom piataci (2,0), ôsmaci (2,24), siedmaci (2,3) a najmenšiu mieru spokojnosti deklarovali deviataci (2,41). Vo vzťahu ku kraju sa zistilo, že najviac sú spokojní s typom materiálov k výučbe respondenti v Nitrianskom kraji (1,82) a naopak najmenej v Banskobystrickom kraji (2,41).

*Tabuľka 16 – Poradie podľa miery spokojnosti*

|  |  |
| --- | --- |
| Poradie jednotlivých položiek zoradených od najväčšej miery spokojnosti po úplnú nespokojnosť žiakov (1 = úplne spokojný, 5 = úplne nespokojný) | |
| Položky | **Mean** |
| **S Priestor na diskusiu** k otázke ľudských práv | 1,98 |
| **Kvalita získavaných informácií** o ľudských právach (aktuálnosť, využiteľnosť) | 1,99 |
| **Rôznosť foriem výučby** (výučba na hodine, prednášky, súťaže apod.) | 2,00 |
| **Názorné riešenie** prípadného porušenia ľudských práv | 2,02 |
| **Obsah tém** z oblasti ľudských práv (rôznosť tém) | 2,13 |
| **Úroveň prednášok, besied** o ľudských právach (aktuálnosť, spôsob realizácie) | 2,14 |
| **Premietnutie** teórie o ľudských právach **do praxe** (využitie v bežnom živote) | 2,14 |
| **Typ materiálov** k výučbe ľudských práv (aktuálnosť, zaujatie pozornosti) | 2,20 |

**Komparácia údajov**

Z porovnania výsledkov jednotlivých zložiek vzdelávania v oblasti ľudských práv v základných školách v sledovaných rokoch 2009 až 2012 je zrejmá pozitívna tendencia hodnotenia žiakov vo všetkých sledovaných oblastiach výučby ĽP. V porovnaní s rokom 2009 sa v najväčšej miere zlepšilo hodnotenie premietnutia teórie o ĽP do praxe (pokles o 0,32 bodu) a názorného riešenia prípadného porušenia ĽP (o 0,26). Z výsledkov taktiež vyplýva, že v sledovaných rokoch sa nezmenilo poradie miery spokojnosti prvých troch zložiek skúmanej problematiky, najvyššiu mieru spokojnosti vyjadrovali žiaci s priestorom na diskusiu, s kvalitou získavaných informácií a rôznosťou foriem výučby, naopak najhoršie boli v celom sledovanom období hodnotené, typ materiálov k výučbe ĽP a premietnutie teórie o ĽP do praxe.

Tabuľka 17 – Miera spokojnosti v rokoch 2009 až 2012

|  |  |  |  |
| --- | --- | --- | --- |
| **Poradie jednotlivých položiek zoradených od najväčšej miery spokojnosti po úplnú nespokojnosť žiakov (1 = úplne spokojný, 5 = úplne nespokojný)** | | | |
| Položky | Mean | | |
| **2009** | **2010** | **2012** |
| **Priestor na diskusiu** k otázke ľudských práv | 2,02 **1**[[7]](#footnote-7). | 2,12 **1.** | 1,98 |
| **Kvalita získavaných informácií** o ĽP (aktuálnosť, využiteľnosť) | 2,15 **2.** | 2,13 **2.** | 1,99 |
| **Rôznosť foriem výučby** (výučba na hodine, prednášky, súťaže a pod.) | 2,15 **2.** | 2,09 **3.** | 2,00 |
| **Názorné riešenie** prípadného porušenia ľudských práv | 2,28 **5.** | 2,23 **4.** | 2,02 |
| **Obsah tém** z oblasti ľudských práv (rôznosť tém) | 2,26 **4.** | 2,29 **6.** | 2,13 |
| **Úroveň prednášok, besied** o ĽP (aktuálnosť, spôsob realizácie) | 2,25 **3**. | 2,24 **5.** | 2,14 |
| **Premietnutie** teórie o ĽP **do praxe** (využitie v bežnom živote) | 2,46 **7.** | 2,29 **6.** | 2,14 |
| **Typ materiálov** k výučbe ĽP (aktuálnosť, zaujatie pozornosti) | 2,34 **6.** | 2,31 **7.** | 2,20 |

# Metódy vyučovania a formy hodnotenia

V poslednom ročníku základnej školy by mali žiaci disponovaťvedomosťami o ľudsko-právnych pojmoch na veku primeranej úrovni,príslušnými sociálnymi zručnosťami a schopnosťami a osvojenými postojmi a hodnotami.

Pri výučbe problematiky ľudských práv je dôležité, aby boli používané také organizačné formy a metódy výučby, ktoré sú založené na aktivite žiakov. To znamená, že výchova a vzdelávanie nemôže byť účinné bez participatívnych a interaktívnych metód a vhodného prostredia v škole.

Medzi takéto metódy patrí zážitkové učenie, kooperatívne učenie, prípadové štúdie, práca na projektoch, rolová simulácia, brainstorming, bzučiace skupiny, asociačné metódy, tvorivé používanie textov, otvorená a úprimná diskusia medzi učiteľom a žiakom, medzi žiakmi navzájom, rôzne psychohry a iné aktivizačné metódy. Spomínané metódy umožňujú rozvíjať sociálne zručnosti a psycho-sociálne vlastnosti žiakov.[[8]](#footnote-8)

Na základe vyššie uvedeného nás zaujímalo, **aké organizačné formy a metódy výučby (resp. ako často ich uplatňujú na hodinách občianskej náuky) uplatňujú** **učitelia** pri výučbe ľudských práv. V rámci otvorenej otázky viac ako polovica (57,1 %) respondentov uviedla jednu z participatívnych metód výučby, a to inscenačnú metódu a diskusiu (54,5 %). Medzi ďalšie najčastejšie uvádzané formy patrili skupinová práca (45,5 %). Menej ako tretina (31,2 %) uviedla výklad, besedy/exkurzie/koncerty (23,4 %), projekty/aktivity (19,5 %), riešenie problémových úloh (15,6 %) a samostatnú prácu (15,6 %). Menej spomínaná bola práca na internete (11,7 %). Premietanie filmov/DVD (3,9 %) uviedlo najmenej pedagógov. Zo zistení vyplýva, že učitelia pri výučbe ľudských práv používajú najčastejšie participatívne metódy, ale aj program integrovaného tematického vyučovania, projektovú výučbu a zážitkové metódy.

V Bratislavskom kraji ani jeden **učiteľ** neuviedol výklad ako organizačnú formu výučby ľudských práv, častejšie ako v ostatných krajoch pedagógovia z tohto kraja používali samostatnú prácu, internet, skupinovú prácu a besedy, exkurzie, koncerty, posledne menované boli často využívané aj v Trnavskom kraji, kde okrem toho bola v porovnaní s ostatnými krajmi výraznejšie zastúpená samostatná práca. V Trenčianskom, Prešovskom a Košickom kraji sa častejšie ako v ostatných krajoch realizovala diskusia. V Bratislavskom a Nitrianskom kraji dominovala skupinová práca. Pre Banskobystrický kraj bol charakteristický výraznejší podiel odpovedí uvádzajúcich výklad a inscenačnú metódu. V Prešovskom okrem spomínanej diskusie boli častejšie zastúpené aj projekty, aktivity. Riešenie problémových úloh a diskusiu častejšie používali respondenti z Košického kraja.

Účinná výchova a vzdelávanie k ľudským právam je možná prostredníctvom participatívnych a interaktívnych metód a vhodnej demokratickej klímy. Dané metódy sú založené na aktivite žiakov, umožňujú k jednotlivým žiakom individuálny prístup a osvojovanie si poznatkov a pojmov veku primeranou formou. Okrem toho sú dôležitým nástrojom rozvíjania sociálnych zručností a psycho-sociálnych vlastností žiakov[[9]](#footnote-9).

**Používanie participatívnych a interaktívnych metód** sme sledovali prostredníctvom frekvencie ich používania na hodinách občianskej náuky, a to pomocou škály „nikdy, niekedy, často, vždy a neviem“. Medzi najčastejšie používané metódy („vždy“) patrili **práca s knihou** (38,5 %), **riadený rozhovor** (34,6 %) a **výklad** (33,3 %), čo sú metódy tradičného vyučovania. **Inscenačnú metódu** - 40,3 % respondentov používalo často a 50 % niekedy. Najväčší podiel odpovedí uvádzajúcich **hranie rolí** tvorili tí respondenti, ktorí danú metódu používali niekedy (50 %) a často (45,9 %).

Jednu z participatívnych metód **brainstorming** (burza dobrých nápadov) podľa odpovedí učiteľov používala na vyučovaní občianskej náuky viac ako tretina často (34,7 %) a 10,7 % učiteľov vždy. Ďalšiu z týchto metód **diskusiu** uplatňovalo často 30,7 % opýtaných a 17,3 % respondentov ju používalo vždy.

**Situačné (prípadové) metódy**, ktorých podstata spočíva v riešení problémovej úlohy na základe konfrontácie vedomostí, zručností, názorov a postojov žiakov, často používa 42,7 % respondentov a niekedy takmer polovica (42,7 %).

**Problémovú metódu** niekedy uplatňuje 48 % opýtaných a často 42,7 %. Stratégiu **DITOR** (definuj problém, informuj sa o ňom, tvor riešenia, ohodnoť riešenia, realizuj) niekedy uplatňuje 43,1 % opýtaných (nikdy 21,5 %) a stratégiu **EUR** (evokácia, uvedomenie, reflexia) 32,3 % učiteľov (nikdy 22,6 %). Iné, ako vyššie uvedené metódy, používa niekedy 40,5 % respondentov.

Výraznejšie rozdiely vo frekvencii používania jednotlivých metód sa zistili vo vzťahu k **dĺžke pôsobenia v škole**, a to v prípade práce s knihou a situačnej metódy. Prácu s knihou najčastejšie uvádzali **učitelia** pôsobiaci na škole najdlhšie (21-25 rokov 44,4 % a nad 25 rokov 81,8 %). Situačnú metódu výraznejšie spomínali respondenti s praxou 16-20 rokov (11,1 % vždy) a 6-10 rokov (80,0 % často).

V prípade metódy hrania rolí sa menšie rozdiely zaznamenali vo vzťahu ku **kraju**, kedy bola daná metóda s najvyššou intenzitou (vždy) uplatňovaná v Prešovskom a Košickom kraji (oba po 60 %), resp. v Nitrianskom (55,6 %). V Bratislavskom kraji sa všetci učitelia vyjadrili, že túto metódu používajú často, výrazné zastúpenie mala aj v Trenčianskom a Banskobystrickom kraji (70 % často). Vo vzťahu k **pohlaviu** inscenačnú metódu s frekvenciou niekedy častejšie uplatňovali muži (72,2 %; ženy 42,6 %), naopak ženy častejšie uvádzali častú frekvenciu (48,1 %; muži 16,7 %).

Občianska náuka ako povinný predmet na základných školách je hodnotený známkou. Hodnotenie má poznávaciu, motivačnú a konatívnu funkciu. Zároveň sprostredkúva kontakt školy s rodičmi. Vo všeobecnosti v školách prevláda normatívne a sumatívne hodnotenie založené na porovnávaní jednotlivých žiakov v triede bez toho, aby si boli vedomí možností nápravy, resp. akým spôsobom by mohli zlepšiť svoje výsledky v škole. V priebehu hodnotenia sa kladie príliš dôraz na kognitívnu oblasť, kedy sa žiaci v súvislosti s hodnotením stávajú iba pasívnymi objektmi. Nemajú možnosť sa na hodnotení podieľať a ani pochopiť podľa akých kritérií ich učiteľ hodnotí. Takto sa hodnotenie stáva príliš všeobecným, čím sa informačná hodnota úspechov ale aj neúspechov výrazne znižuje.

Pre vzdelávanie súvisiace s ľudskoprávnou problematikou ale aj vo všeobecnosti v škole (a nielen v nej) je vhodné najmä formatívne, kriteriálne a autentické hodnotenie.[[10]](#footnote-10) Zo sledovaných **foriem hodnotenia** **učitelia** podľa svojich výpovedí s najvyššou intenzitou („často“ a „vždy“) uplatňujú na hodinách občianskej náuky slovné hodnotenie (97,6%) a povzbudenie, motiváciu (95,1%). O niečo menej uplatňujú sebahodnotenie žiakov (72,7%). Najmenej uvádzali vytváranie portfólia žiakov (18,3%), didaktické testy (14,3%) a iné formy hodnotenia (2,7%).

# Prístup učiteľov k žiakom na hodinách občianskej náuky

Výchova a vzdelávanie k ľudským právam by malo byť skôr o prijímaní stanovísk a metódach ako o obsahu. Dosiahnutie jednotlivých cieľov programu nie je možné iba redukovaním obsahu na memorovanie faktov alebo keď sa vyučovanie odohráva v nedemokratickom prostredí. Preto je potrebné sa sústrediť na osvojenie takých poznatkov a vedomostí, ktoré sú primerané veku, a to formou od intuitívneho a zážitkového osvojenia až po kognitívne poznatky a naopak, od pochopenia pojmov po získanie zručností a ich aplikáciu do bežného života[[11]](#footnote-11).

Aj z toho dôvodu v rámci prieskumu mali **učitelia** charakterizovať svoj **prístup k žiakom na hodinách občianskej náuky** pomocou výrokov na hodnotiacej škále od „rozhodne nie“ až po „rozhodne áno“.

Rozhodne súhlasila s výrokom, že **od žiakov požadujú len vedomosti predpísané učebnými osnovami** takmer desatina pedagógov (9,9 %). Čiastočný súhlas s vyššie uvedeným výrokom vyslovila tretina opýtaných (33,3 %). Naopak rozhodný nesúhlas s uvedeným prístupom potvrdilo 28,2 % a čiastočný nesúhlas bol zastúpený u rovnakej skupiny respondentov (28,2 %).

Zo zistení vyplýva pozitívny fakt, že počet tých učiteľov, ktorí podľa svojich vyjadrení vyžadujú od žiakov iba poznatky predpísané učebnými osnovami je menší (38,2 %) ako tých, ktorí pravdepodobne k výučbe pristupujú aktívnejšie a od žiakov požadujú aj vedomosti navyše. Na základe druhostupňovej analýzy sa nepotvrdili štatisticky významné rozdiely medzi skupinami respondentov, ktorí vyjadrili súhlasné alebo nesúhlasné stanoviská vo vzťahu k jednotlivým socio-demografickým charakteristikám. Podľa dĺžky odbornej praxe požadujú od žiakov len vedomosti predpísané učebnými osnovami najčastejšie respondenti učiaci na škole 11 až 15 rokov (75,3 %), resp. 16-20 (55,6 %) a nad 25 rokov (54,5 %).

Prevažná väčšina učiteľov (92,3 %) podľa ich vyjadrení **pripravuje pre žiakov aj netradičné úlohy, ktoré si vyžadujú ich aktivitu**, opačný prístup priznalo iba 7,7 % opýtaných. Avšak iba tretina (33,3 %) s týmto tvrdením rozhodne súhlasila, čiastočný súhlas prejavila najväčšia skupina opýtaných (59,0 %). Učiteľov, ktorí rozhodne popreli, že by pre žiakov pripravovali aj netradičné úlohy, bolo iba 1,3 % a čiastočný nesúhlas vyjadrilo o niečo viac učiteľov (6,4 %). Rovnako ako v predchádzajúcom prípade sa nepotvrdili štatisticky významné rozdiely v súhlase, resp. nesúhlase s daným tvrdením podľa sledovaných znakov. V prípade dĺžky praxe sa potvrdilo, že všetci respondenti učiaci na škole do 5 rokov, 11-15 rokov a 16-20 rokov súhlasili, že pre žiakov pripravujú aj netradičné úlohy, ktoré si vyžadujú aktívny prístup.

Pri tvrdení „**Vediem žiakov k využívaniu rôznorodých zdrojov informácií“** sme zaznamenali iba úplný a čiastočný súhlas v odpovediach respondentov, pričom viac ako polovica (62,5 %) rozhodne súhlasila s daným výrokom a 37,5 % vyjadrila čiastočný súhlas. Štatistické rozdiely v odpovediach sa takisto nepotvrdili.

Podľa odpovedí učiteľov takmer polovica (46,1 %) rozhodne súhlasí s konštatovaním, že **od žiakov vyžadujú disciplínu a poriadok**, o niečo viac s daným výrokom čiastočne súhlasí (48,7 %) a iba 5,3 % respondentov vyjadrilo čiastočný nesúhlas. Rozhodný nesúhlas sme nezaznamenali ani v jednej odpovedi. Z druhostupňovej analýzy sa nepotvrdili štatisticky významné rozdiely.

Je pozitívnym zistením, že prevažná väčšina pedagógov vo svojich odpovediach uvádzala, že **rozvíjajú nonkognitívne funkcie žiakov**, čiže rozvoj vyšších poznávacích procesov, rozvoj osobnosti, ich tvorivosti a iniciatívy, z toho 75,7 % s daným tvrdením čiastočne súhlasilo a 15,7 % vyslovilo úplný súhlas. Rozhodný nesúhlas potvrdilo 7,1 % opýtaných a čiastočný nesúhlas bol zastúpený iba u 1,4 % respondentov. Štatistické rozdiely sa nepotvrdili ani pri jednej socio-demografickej premennej. Menšie rozdiely sa zaznamenali v prípade pohlavia, kedy ženy častejšie (96,3 %) súhlasili s daným výrokom ako muži (75 %).

Až 90 % (rozhodne a skôr áno) učiteľov **zapájalo žiakov do práce na projektoch** a iba desatina (10 %) označila možnosť „skôr nie“.

Pozitívne vyznieva zistenie, že všetci (100 %) učitelia potvrdili, že **žiakom umožňujú vyjadrovať svoje názory**, pričom 97,5 % s týmto tvrdením rozhodne súhlasila a 2,5 % vyjadrilo čiastočný súhlas.

**Komparácia údajov**

Na základe porovnania zistení s rokom 2007 možno konštatovať, že v súčasnosti (šk.r.2011/2012):

* pedagógovia častejšie (43,7 %) súhlasili (súčet odpovedí rozhodne áno a skôr áno) s tvrdením, že od žiakov požadujú len vedomosti predpísané učebnými osnovami (rok 2007: 36,5 %),
* respondenti v menšej miere (92,3 %) uvádzali, že pripravujú pre žiakov aj netradičné úlohy, vyžadujúce si ich aktivitu (rok 2007: 97,5 %),
* vedenie žiakov k využívaniu rôznorodých zdrojov informácii uviedlo približne rovnaký počet opýtaných učiteľov,
* požiadavku na disciplínu a poriadok u žiakov uviedlo menej učiteľov (94,8 %; rok 2007: 98,7 %),
* rozvíjanie nonkognitívnych funkcií osobnosti žiakov uviedlo výrazne vyšší podiel (91,4 %) respondentov (rok 2007: 85,5 %),
* rovnako zapájanie žiakov do práce na projektoch (90 %) uviedol vyšší počet učiteľov (rok 2007: 80,8 %) a
* s výrokom, že žiakom umožňuje vyjadrovať svoje názory rozhodne súhlasí až 97,5 % opýtaných (rok 2007: 89,6 %).

Z porovnania vyplýva, že respondenti podľa svojich vyjadrení v porovnaním s rokom 2007 častejšie kládli dôraz na rozvoj nonkognitívnych funkcii osobnosti žiakov, zapojenie žiakov do práce na projektoch a na prezentovanie názorov žiakov, naopak v menšej miere pripravujú pre žiakov aj netradičné úlohy a vyžadujú od žiakov disciplínu a poriadok. Dôraz na vedenie žiakov k hľadaniu rôznorodých zdrojov informácii zostal nezmenený.

# Aktivity a podujatia venované problematike ľudských práv

Výchova k ľudským právam na základných školách je integrovaná do tematických výchovno-vzdelávacích plánov jednotlivých obsahovo príbuzných predmetov, a to prostredníctvom prierezových tém ako sú: osobnostný a sociálny rozvoj, ochrana života a zdravia, mediálna, environmentálna, multikultúrna, dopravná a regionálna výchova a tradičná ľudová kultúra. Zároveň je súčasťou obsahového zamerania triednických hodín, ktoré sa zaoberajú aktuálnymi spoločenskými témami, ale najmä problémami spolužitia žiakov v triede, v spoločenstve školy (nevhodné správanie žiakov, dochádzka do školy, tolerancia a odbúravanie predsudkov voči inej sociálnej skupine, voči iným rasám a kultúram).

V plánoch práce metodických združení na I. stupni a v plánoch predmetových komisií na II. stupni sú zakotvené konkrétne úlohy zamerané na oblasť dodržiavania ľudských práv. Metodické orgány organizujú besedy so psychológmi na témy agresivita, násilie, šikanovanie, predchádzanie všetkých foriem diskriminácie, xenofóbie, intolerancie a rasizmu, partnerské vzťahy, sexuálna výchova.

Okrem toho sa realizujú vedomostné kvízy, charitatívne akcie, návštevy domovov dôchodcov, detských domovov. Školy zabezpečujú účasť žiakov na výstavách, festivaloch, na divadelných predstaveniach a na výchovných koncertoch s ľudsko-právnou tematikou.

Pri organizovaní aktivít k ľudským právam majú možnosť spolupracovať učitelia s legislatívnym výborom Národnej rady Slovenskej republiky, Slovenským národným centrom pre ľudské práva, UNICEF-om, Kanceláriou ombudsmana v Bratislave a inými inštitúciami[[12]](#footnote-12).

Preto nás zaujímalo **do akých** **konkrétnych aktivít a súťaží zameraných na problematiku ľudských práv zapájajú školy svojich žiakov.**

Z celkového počtu učiteľov (81) odpovedalo v prípade aktivít iba 74,1 % (60). Z rozloženia odpovedí vyplýva, že **pedagógovia** najčastejšie svojich žiakov zapájajú do prednášok, besied, krúžkov (43,3 %). Menej ako tretina uviedla projekty/dni o pomoci chorým, znevýhodneným (31,7 %) a exkurzie, koncerty, filmy a výstavy (28,3 %).

Menej často uvádzali projekty/dni o násilí (15,0 %) a projekty/dni o závislostiach (10 %). Menej ako desatina učiteľov svojich žiakov zapájala do projektov/dní o zdraví (8,3 %). Najmenej boli zastúpené projekty/dni o ekológii a projekty/dni o migrantoch a azylovej problematike (obe po 1,7 %). Iné ako vyššie uvedené boli zastúpené v 45 % odpovediach.

Začínajúci **učitelia** (do 5 rokov praxe) najčastejšie svojich žiakov zapájali do iných aktivít (68,8 %). Spolu s učiteľmi, ktorí pôsobia na škole najdlhšie (nad 25 rokov) mali nižšiu variabilitu aktivít, do ktorých žiakov zapájali (4 zo sledovaných aktivít neuviedli vôbec).

Pedagógovia **s praxou** 6 až 10 rokov sa sústredili najmä na projekty/dni pomoci chorým a projekty/dni o násilí (zhodne po 50 %). Iné aktivity boli najviac zastúpené okrem začínajúcich učiteľov aj u respondentov s praxou 11-15 a 21-25 rokov. Prednášky, besedy, krúžky boli v najvyššej miere zastúpené v skupine pedagógov s praxou 16 až 20 rokov. V skupine respondentov s pôsobením na škole nad 25 rokov boli najvýraznejšie zastúpené prednášky, besedy, krúžky a exkurzie, koncerty, filmy a výstavy (po 75%). Ako bolo vyššie uvedené spolu so začínajúcimi učiteľmi uvádzali nižší rozsah aktivít. Naopak učitelia s praxou 11 až 15 rokov zapájali svojich žiakov do všetkých sledovaných aktivít okrem projektov/dní o závislostiach.

Vo vzťahu **ku kraju** sa najvyššia variabilita aktivít zistila v Banskobystrickom kraji, kde absentovali iba projekty/dni o ekológii, naopak v Nitrianskom a Žilinskom kraji bol najvyšší podiel nezastúpených aktivít. V Bratislavskom a Košickom kraji boli najčastejšie uvádzané prednášky, besedy, krúžky (BA: 75 %; KE: 71,4 %) a exkurzie, koncerty, filmy a výstavy (BA: 50 %; KE: 71,4 %). V Nitrianskom a Banskobystrickom to boli zasa prednášky, besedy, krúžky (NR: 42,9 %; BB: 44,4 %) a iné aktivity (NR: 42,9 %; BB: 44,4 %). V ostatných krajoch, v Trnavskom, Trenčianskom a v Žilinskom žiakov najčastejšie zapájali do iných aktivít (TT: 71,4 %; TN: 33,3 % a ZA: 88,9 %). Projekty/dni o ekológii boli zastúpené iba v Trnavskom kraji a projekty/dni o migrantoch, azylovej problematike v Banskobystrickom kraji. Naopak v každom kraji boli uvedené projekty/dni pomoci chorým, ktoré mali najvyššie zastúpenie v Prešovskom kraji (62,5 %), ďalej to boli prednášky, besedy, krúžky a exkurzie, koncerty, filmy, výstavy a iné aktivity.

*Tabuľka 18 – Zapájanie do aktivít v oblasti ĽP podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Zapájanie do aktivít v oblasti ĽP | BA | TT | TN | NR | ZA | BB | PO | KE |
| Projekty/dni o zdraví | 25,0 | 14,3 | 11,1 | 0 | 0 | 11,1 | 12,5 | 0 |
| Projekty/dni o ekológii | 0 | 14,3 | 0 | 0 | 0 | 0 | 0 | 0 |
| Projekty/dni o závislostiach | 0 | 14,3 | 22,2 | 0 | 0 | 22,2 | 0 | 14,3 |
| Projekty/dni o pomoci chorým, znevýhodneným | 25,0 | 28,6 | 22,2 | 28,6 | 44,4 | 11,1 | 62,5 | 28,6 |
| Projekty/dni o násilí | 25,0 | 0 | 0 | 0 | 22,2 | 11,1 | 37,5 | 28,6 |
| Projekty/dni o migrantoch a azyl. problematike | 0 | 0 | 0 | 0 | 0 | 11,1 | 0 | 0 |
| Prednášky, besedy, krúžky | 75,0 | 28,6 | 22,2 | 42,9 | 44,4 | 44,4 | 37,5 | 71,4 |
| Exkurzie, koncerty, filmy, výstavy | 50,0 | 28,6 | 11,1 | 14,3 | 22,2 | 33,3 | 12,5 | 71,4 |
| Iné | 25,0 | 71,4 | 33,3 | 42,9 | 88,9 | 44,4 | 12,5 | 28,6 |

**Porovnanie údajov za súbor riaditeľov, učiteľov a žiakov**

Ako vyplýva z tabuľky 19, medzi riaditeľmi, učiteľmi a žiakmi existujú rozdiely v názore na to, do akých aktivít a akcií v oblasti ĽP zapájajú školy žiakov. U učiteľov, aj u riaditeľov panuje zhoda v tom, že najčastejšie vedú svojich žiakov k účasti na prednáškach, besedách/krúžkoch, exkurziách/koncertoch/filmoch a projektoch/dňoch o pomoci chorým, pričom poradie druhej a tretej aktivity bolo opačné.

Podľa žiakov ich škola najčastejšie zapájala do projektov/dní o závislostiach a do prednášok, besied, kurzov a exkurzií, koncertov, výstav.

Riaditelia častejšie ako učitelia uvádzali takmer všetky aktivity okrem projektov/dní o násilí a iných aktivít, ktoré vo vyššej miere menovali učitelia. Iba pri projektoch/dňoch o závislostiach sa vyskytovala zhoda s učiteľmi v názoroch na zapojenie do danej aktivity. Žiaci v porovnaní s učiteľmi a riaditeľmi vo väčšej miere uvádzali takmer všetky aktivity okrem iných aktivít.

*Tabuľka 19 - Porovnanie údajov z roku 2012 (%)*

|  |  |  |  |
| --- | --- | --- | --- |
| Zapájanie do aktivít v oblasti ĽP | riaditeľ | učiteľ | žiak |
| Projekty/dni o zdraví | 19,4 | 8,3 | 43,9 |
| Projekty/dni o ekológii | 4,5 | 1,7 | 32,6 |
| Projekty/dni o závislostiach | 9,0 | 10,0 | 58,1 |
| Projekty/dni o pomoci chorým, znevýhodneným | 44,8 | 31,7 | 30,6 |
| Projekty/dni o násilí | 6,0 | 15,0 | 29,0 |
| Projekty/dni o migrantoch a azyl. problematike | 7,5 | 1,7 | 2,3 |
| Prednášky, besedy, krúžky | 62,7 | 43,3 | 56,3 |
| Exkurzie, koncerty, filmy, výstavy | 49,3 | 28,3 | 45,5 |
| Iné | 31,3 | 45,0 | 1,8 |
| Škola neorganizuje žiadne aktivity k ĽP |  |  | 2,8 |
| Neviem |  |  | 8,1 |
| Spolu⃰ | 234,3 | 185,0 | 310,9 |

\*súčet percent prevyšuje 100 % z dôvodu možnosti uvedenia viacerých odpovedí

**Komparácia údajov**

Z medziročného porovnania rokov 2010 a 2012 vyplýva, že došlo k nárastu aktivít, do ktorých **učitelia** zapájali svojich žiakov, pričom o výraznom náraste možno hovoriť v prípade projektov/dní o pomoci chorým a znevýhodneným (+ 17,9 p. b.), prednášok, besied a krúžkov (+ 14,3 p. b.) a najvýraznejšie stúpol podiel iných bližšie nešpecifikovaných aktivít (+ 25,3 p. b.). Naopak k menšiemu poklesu došlo pri projektoch/dňoch o závislostiach (- 5,2 p. b.), projektoch/dní o ekológii (- 4,4 p. b.) a projektov/dní o migrantoch a azylovej problematike (- 3,8 p. b.).

Na základe porovnania zistení s rokom 2007 možno konštatovať, že pri všetkých aktivitách došlo k nárastu, okrem projektov/dní o migrantoch a projektov/dní o ekológii, kde sa zaznamenal menší pokles.

K výraznému nárastu aktivít došlo v prípade projektov/dní pomoci chorým, znevýhodneným (+ 21,6p.b.), prednášok, besied, krúžkov (+ 10,4 p. b.), exkurzií, koncertov, filmov (+ 8,0 p. b.) a iných aktivít (+ 26,0 p. b.). V prípade iných aktivít by bolo potrebné zistiť ich bližšiu špecifikáciu.

Celkovo možno konštatovať, že v celom sledovanom období sa zaznamenal nárast podielu väčšiny aktivít v oblasti ľudských práv, do ktorých zapájajú učitelia svojich žiakov.

Tabuľka 20 - Porovnanie údajov za roky 2007 až 2012 (%)

|  |  |  |  |
| --- | --- | --- | --- |
| Zapájanie do aktivít v oblasti ĽP (názory učiteľov) | 2007 | 2010 | 2012 |
| Projekty/dni o zdraví | 1,3 | 6,1 | 8,3 |
| Projekty/dni o ekológii | 2,5 | 6,1 | 1,7 |
| Projekty/dni o závislostiach | 6,3 | 15,2 | 10,0 |
| Projekty/dni o pomoci chorým, znevýhodneným | 10,1 | 13,8 | 31,7 |
| Projekty/dni o násilí | 12,7 | 5,5 | 15,0 |
| Projekty/dni o migrantoch a azyl. problematike | 5,1 | 5,5 | 1,7 |
| Prednášky, besedy, krúžky | 32,9 | 29,0 | 43,3 |
| Exkurzie, koncerty, filmy, výstavy | 20,3 | 24,8 | 28,3 |
| Iné | 19,0 | 19,7 | 45,0 |
| Spolu⃰ | 110,2 | 219,7 | 185,0 |

\*súčet percent prevyšuje 100 % z dôvodu možnosti uvedenia viacerých odpovedí

Škola zapája žiakov základných škôl v rámci výchovy a vzdelávania o ľudských právach **aj do rôznych súťaží.** Na otázku do ktorých súťaží v oblasti ľudskýchpráv zapájajú žiakov odpovedalo z celkového počtu 44,1 % (36) **učiteľov**. Z celkového počtu odpovedí (možnosť uvedenia viacerých odpovedí) 33,3 % pedagógov uviedlo, že zapája svojich žiakov do olympiád, 25 % do výtvarnej súťaže, 16,7 % so súťaže o zdraví, ekológii a literárnej súťaže (16,7 %). Menej často bola uvádzaná súťaž o ĽP všeobecne (11,1 %), súťaž o sociálno-negatívnych javoch a súťaž o EU (obe 8,3 %). Najmenej učitelia vo svojich odpovediach uvádzali biblickú olympiádu (5,6 %). Iné ako vyššie uvedené sa zaznamenalo až v 33,3 % odpovedí.

Začínajúci **pedagógovia** (do 5 rokov) najčastejšie zapájali svojich žiakov do iných súťaží, pedagógovia s pôsobením na škole 11-15 rokov najmä do olympiád, učitelia s praxou 6 až 10 rokov do výtvarných súťaží. U respondentov s dlhšou praxou (16-20 a nad 25 rokov) sa zaznamenala širšia variabilita súťaží, do ktorých zapájajú svojich žiakov a v prípade pedagógov s praxou 21 až 25 rokov sa zaznamenali iba dve odpovede.

Podľa kraja sa najviac odpovedí ohľadom zapájania do súťaží vyskytlo v Prešovskom (8), resp. v Banskobystrickom kraji (6), naopak v Trnavskom a Trenčianskom kraji sa zaznamenali iba dve odpovede. V Bratislavskom kraji respondenti vo svojich odpovediach najčastejšie uvádzali iné súťaže, v Nitrianskom kraji to boli najmä výtvarná súťaž a iné súťaže. Olympiády dominovali v Žilinskom, Banskobystrickom a Prešovskom kraji. V Košickom kraji sa najviac odpovedí zaznamenalo v prípade súťaži o ĽP všeobecne.

**Porovnanie údajov za súbor riaditeľov, učiteľov a žiakov**

Tak ako v prípade aktivít, tak aj súťaží, je pohľad riaditeľov, učiteľov a žiakov na počet a štruktúru súťaží, do ktorých škola zapája svojich žiakov, rozdielny. U učiteľov a aj u riaditeľov panuje zhoda v tom, do ktorých súťaží najčastejšie zapájajú svojich žiakov, a to do výtvarných/literárnych/športových súťaží a olympiád. U žiakov dominovali výtvarné, literárne, športové súťaže a biblická olympiáda. Celkovo učitelia vo svojich odpovediach častejšie uvádzali väčšinu sledovaných súťaží okrem výtvarných/literárnych/športových súťaží a biblickej olympiády, ktoré častejšie menovali riaditelia.

*Tabuľka 21 - Porovnanie údajov z roku 2012 (%)*

|  |  |  |  |
| --- | --- | --- | --- |
| Zapájanie do súťaží v oblasti ĽP | riaditeľ | učiteľ | žiak |
| Olympiáda | 25,6 | 33,3 | 7,1 |
| Biblická olympiáda | 10,3 | 5,6 | 39,7 |
| Súťaž o ĽP všeobecne | 7,7 | 11,1 | 6,9 |
| Súťaž o sociálno-negatívnych javoch | 2,6 | 8,3 | 21,1 |
| Súťaž o EU | 2,6 | 8,3 | 18,1 |
| Výtvarná, literárna, športová súťaž | 53,9 | 41,7 | 49,9 |
| Spolu⃰ | 143,6 | 158,3 | 142,8 |

\*súčet percent prevyšuje 100 % z dôvodu možnosti uvedenia viacerých odpovedí

**Komparácia údajov**

Z porovnania s rokom 2010 vyplýva, že v polovici súťaží došlo k nárastu a v polovici k poklesu, pričom najvýraznejší nárast sa zaznamenal v prípade súťaží o zdraví, ekológii (+ 13,8 p. b.), olympiád (+ 12,7 p. b.) a iných súťaží (+ 18,6 p. b.), naopak výrazný prepad sa evidoval pri literárnych súťažiach (- 12,7 p. b.), súťažiach o ĽP všeobecne (- 12,4 p. b.) a súťaži o EU (- 12,3 p. b.). Rovnako v porovnaní s rokom 2007 došlo pri polovici sledovaných súťaží k nárastu a v polovici k poklesu. Najvýraznejší nárast sa evidoval pri iných súťažiach (+ 30,7 p. b.), naopak o výraznom poklese možno hovoriť v prípade výtvarnej súťaže (- 16,0 p. b.).

*Tabuľka 22 - Porovnanie údajov za roky 2007 až 2012 (%)*

|  |  |  |  |
| --- | --- | --- | --- |
| Zapájanie do súťaží v oblasti ĽP (názory učiteľov) | 2007 | 2010 | 2012 |
| Olympiáda | 28,2 | 20,6 | 33,3 |
| Biblická olympiáda | 0 | 11,8 | 5,6 |
| Súťaž o ĽP všeobecne | 15,4 | 23,5 | 11,1 |
| Súťaž o sociálno-negatívnych javoch | 15,4 | 0 | 8,3 |
| Súťaž o zdraví, ekológii | 0 | 2,9 | 16,7 |
| Súťaž o EU | 12,8 | 20,6 | 8,3 |
| Výtvarná súťaž | 41,0 | 20,8 | 25,0 |
| Literárna súťaž | 0 | 29,4 | 16,7 |
| Iné | 2,6 | 14,7 | 33,3 |
| Spolu⃰ | 115,4 | 155,9 | 158,3 |

\*súčet percent prevyšuje 100 % z dôvodu možnosti uvedenia viacerých odpovedí

Okrem angažovania žiakov do aktivít a súťaží v oblasti ľudských práv sa v prieskume zisťoval aj **názor učiteľov, riaditeľov a žiakov na efektívnosť uvedených aktivít**.

Z výsledkov vyplýva pozitívne zistenie, pretože **prevažná väčšina riaditeľov a učiteľov** (učitelia: 89,6 %; riaditelia: 95,8 **%) hodnotila pozitívne ich prínos pre žiakov**. Žiaci boli v tomto smere kritickejší (67,3 %). Menej ako desatina ich naopak považuje skôr za formálne (učitelia: 9,0 %; riaditelia: 4,2 %), žiaci ich takto hodnotili vo väčšej miere (15,7 %). Len jeden respondent z radov pedagógov nevidí z ich organizovania žiaden prínos (u žiakov 2,0 %).

Z porovnania názorov riaditeľov, učiteľov a žiakov na efektívnosť aktivít a súťaží v oblasti ĽP vyplýva, že riaditelia sú v tomto smere s učiteľmi o niečo optimistickejší ako žiaci, ktorí v o niečo menšej miere konštatovali kladný prínos a o niečo častejšie pripustili formálnosť daných aktivít a spolu s učiteľmi aj uviedli, že nemajú žiadny prínos.

Najvyššia miera spokojnosti s efektívnosťou aktivít a súťaží sa zistila u **pedagógov**, ktorí pôsobia v škole 16 až 20 a 21-25 rokov, pretože všetci hodnotili pozitívne prínos pre žiakov. Skôr formálny charakter daných aktivít častejšie označili respondenti s praxou 6-10 rokov.

Žiaden prínos z organizovania daných aktivít nevidel iba jeden respondent s pôsobením v škole do 5 rokov. Kladne možno hodnotiť fakt, že až v polovici **krajov** (Nitriansky, Žilinský, Prešovský a Košický) všetci učitelia považovali dané akcie za prínosné pre žiakov. V ostatných krajoch sa zaznamenali aj názory, že uvedené aktivity sú skôr formálne. Názor, že dané akcie nemajú žiaden prínos, prejavil iba jeden respondent v Banskobystrickom kraji.

Vo vzťahu **k počtu rokov vo funkcii** **riaditeľa** vyplynulo, že najvyššia miera spokojnosti s efektívnosťou aktivít a súťaží sa zistila u respondentov, ktorí pôsobili vo funkcii viac ako 16 rokov, všetci hodnotili pozitívne prínos pre žiakov. Skôr formálny charakter daných aktivít označila malá časť riaditeľov, ktorí boli vo funkcii do 15 rokov.

Kladne možno hodnotiť fakt, že vo viac ako polovici **krajov** (Bratislavský, Trenčiansky, Nitriansky, Žilinský a Banskobystrický) všetci riaditelia považovali dané akcie za prínosné pre žiakov. V ostatných krajoch sa zaznamenali aj názory, že uvedené aktivity sú skôr formálne.

V prípade názoru **žiakov** sa potvrdili štatisticky významné rozdiely vo vzťahu **k ročníku** štúdia a **kraju**. Pozitívnejšie vnímanie akcií a podujatí z oblasti ľudských práv organizovaných školou vyjadrovali najmä oslovené dievčatá (70,1 %) ako chlapci (61 %). Naopak na ich formálny charakter poukazovali častejšie chlapci (20,3 %; D: 13,7 %).

Pozitívne vnímanie akcií a podujatí z oblasti ľudských práv dominuje najmä vo vyšších ročníkoch, pričom s rastúcim ročníkom stúpa aj podiel pozitívnych odpovedí. Najkritickejší boli šiestaci (19,5 %), ktorí najčastejšie deklarovali skôr ich formálny charakter, piataci zasa v najväčšom počte (36,8 %) nevedeli zaujať žiadny postoj k danej otázke, pravdepodobne zatiaľ majú s uvedenými podujatiami málo skúseností a zároveň ťažšie vedia sformulovať svoj postoj.

Vo vzťahu k jednotlivým **krajom** je zrejmé, že efektívnosť súťaží a podujatí zameraných na problematiku ľudských práv oceňujú najmä **žiaci** z Nitrianskeho (83,7 %), Žilinského (77,6 %) a Trenčianskeho kraja (71,4 %). V najvyššej miere k uvedeným akciám zaujali žiaci z Nitrianskeho kraja, kde ako bolo uvedené pozitívny prínos vidí prevažná väčšina žiakov v kraji (83,7 %) a zároveň iba 6,1 % ich považuje skôr za formálne (v Žilinskom kraji to bolo tiež iba 8,2 %) a ani jeden žiak sa nevyjadril negatívne. Toto pozitívne zistenie súvisí pravdepodobne s tým, že žiaci v Nitrianskom kraji sa v najväčšom počte zúčastňovali aj týchto akcií a súťaží (výtvarná súťaž: 75 %, biblická olympiáda: 56,3 %, súťaž o sociálno-negatívnych javoch: 37,5 %, súťaž o Európe: 35,4 %, iné 22,9 %), podobne aj v Žilinskom kraji je toto zapojenie vo zvýšenej miere. Najkritickejší názor na efektívnosť týchto akcií a podujatí mali respondenti v Banskobystrickom kraji, kde až 26 % žiakov potvrdilo skôr formálny charakter týchto aktivít. Pre Trnavský kraj bolo charakteristické, že takmer tretina (32,7 %) žiakov z tohto kraja nevedela zaujať žiadny postoj.

*Tabuľka 23 – Efektívnosť podujatí podľa krajov (názory žiakov)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Efektívnosť podujatí (%)** | **BA** | **TT** | **TN** | **NR** | **ZA** | **BB** | **PO** | **KE** |
| Sú prínosom pre žiakov | 66,0 | 49,0 | 71,4 | **83,7** | 77,6 | 66,0 | 66,0 | 58,0 |
| Sú formálne | 19,1 | 18,4 | 10,2 | 6,1 | 8,2 | **26,0** | 20,0 | 18,0 |
| Nie je z nich žiaden prínos | 2,1 | 0 | 4,1 | 0 | 2,0 | 2,0 | 4,0 | 2,0 |
| Neviem | 12,8 | **32,7** | 14,3 | 10,2 | 12,2 | 6,0 | 10,0 | 22,0 |

**Komparácia údajov**

Z porovnania zistení v sledovaných rokoch 2007 až 2012 vyplýva, že celkovo väčšina učiteľov, riaditeľov aj žiakov označovala uvedené aktivity pre žiakov za prínosné. Formálny charakter daných aktivít hodnotilo menší počet respondentov a celkom negatívne hodnotenie, teda, že uvedené aktivity nemajú žiaden význam, sa vyskytovalo iba u učiteľov, a to v minimálnej miere. Na základe porovnania rokov 2010 a 2012 možno konštatovať nárast počtu tých respondentov, ktorí potvrdili, že dané aktivity sú pre žiakov prínosné a naopak sa zaznamenal pokles kritických odpovedí. V porovnaní s rokom 2007 sú naopak zistenia o niečo menej pozitívne, podiel kladných hodnotení je o niečo menší a naopak zastúpenie odpovedí poukazujúcich na určitý formálny prvok uvedených aktivít je v roku 2012 vyšší ako v roku 2007. Vývoj názorov žiakov na prínos aktivít k ĽP od roku 2009 je o niečo kritickejší, mierne poklesol podiel kladných odpovedí a naopak sa zvýšilo zastúpenie kritického postoja.

*Tabuľka 24 - Porovnanie údajov za roky 2007 až 2012 (%)*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Názor na efektívnosť akcií a podujatí | učitelia | | | riaditelia | | | žiaci | | |
| 2007 | 2010 | 2012 | 2007 | 2010 | 2012 | 2009 | 2010 | 2012 |
| Sú pre žiakov prínosom | 93,0 | 80,0 | 89,6 | 97,3 | 90,8 | 95,8 | 67,7 | 70,5 | 67,3 |
| Sú skôr formálne | 4,2 | 14,7 | 9,0 | 2,7 | 9,2 | 4,2 | 9,5 | 11,1 | 15,7 |
| Nevidím z organizovania prínos | 2,8 | 5,3 | 1,5 | 0 | 0 | 0 | 2,4 | 1,2 | 2,0 |
| Neviem |  |  |  |  |  |  | 20,4 | 17,1 | 15,0 |

# Vzdelávanie učiteľov k problematike ľudských práv

Výučbu ľudských práv do značnej miery ovplyvňuje aj učiteľ, a to svojím konaním a osobným príkladom. Významné v tejto súvislosti sa javí používanie adekvátnych vyučovacích metód, ktoré by mali viesť k interiorizácii ľudských práv. Preto je dôležité začleniť vzdelávanie k ľudským právam aj do prípravy pedagógov. Ďalšie vzdelávanie pedagógov realizujú niektoré štátne školské inštitúcie ako napr. Metodicko-pedagogické centrá, mimovládne organizácie a nadácie.

V súvislosti s vzdelávaním pedagógov v oblasti ľudských práv nás zaujímal **názor riaditeľov a učiteľov na význam vzdelávania učiteľov k ĽP**, ďalej **či učiteľom vedenie školy umožňuje ďalej sa vzdelávať v tejto oblasti**, **kto bol realizátorom tohto vzdelávania**, **či poznajú riaditelia problémy učiteľov, s ktorými sa stretávajú v rámci výučby ĽP**

**Vedenie školy ako aj pedagógovia pripisujú ďalšiemu vzdelávaniu učiteľov k ĽP veľký význam**. Viac ako polovica opýtaných (riaditelia: 57,7 %; učitelia: 59,3 %) považovala vzdelávanie učiteľov za veľmi potrebné a dôležité. Určitý význam mu pripisovalo 41,0 % riaditeľov (učitelia 39,5 %) a naopak za nepotrebné ho považoval minimálny podiel opýtaných (riaditelia: 1,3 %; učitelia: 1,2 %).

Z porovnania názorov riaditeľov a učiteľov vyplýva, že o niečo viac učiteľov ako riaditeľov ho považuje za veľmi dôležité a potrebné a naopak o niečo viac mu riaditelia pripisujú nie jednoznačný, ale určitý význam. Avšak rozdiely sú minimálne. Negatívny postoj bol zastúpený u oboch skupín podobne.

Jednoznačný význam ďalšieho vzdelávania pedagógov v oblasti ĽP prezentovalo 77,8 % oslovených **riaditeľov** z Košického, resp. 70,0 % zo Žilinského a Banskobystrického kraja a len 40,0 % riaditeľov z Bratislavského a Nitrianskeho kraja. V týchto dvoch krajoch potom až v 60 %-tnom zastúpení pripisovali vzdelávaniu učiteľov len určitý význam. Popieranie významu vzdelávania pre učiteľov vyjadril iba jeden oslovený riaditeľ z Nitrianskeho kraja.

Väčšina **učiteľov** v Žilinskom, Prešovskom, Košickom, Nitrianskom a Trnavskom kraji uviedla, že ďalšie vzdelávanie učiteľov k ĽP je veľmi dôležité a potrebné. Určitý význam mu pripisuje väčšina opýtaných v Bratislavskom a Banskobystrickom kraji. V Trenčianskom kraji boli oba názory zastúpené podobne. Respondent, ktorý naopak pripustil, že ďalšie vzdelávanie nie je potrebné, pochádzal z Trnavského kraja.

*Tabuľka 25 – Názor na potrebu vzdelávania učiteľov k ĽP podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Vzdelávanie učiteľov k ĽP (názory učiteľov) | BA | TT | TN | NR | ZA | BB | PO | KE |
| Áno, je veľmi dôležité a potrebné | 20,0 | 70,0 | 54,5 | 70,0 | 80,0 | 40,0 | 70,0 | 70,0 |
| Áno, má určitý význam | 80,0 | 20,0 | 45,5 | 30,0 | 20,0 | 60,0 | 30,0 | 30,0 |
| Nie (nepovažujem ho za potrebné) | 0 | 10,0 | 0 | 0 | 0 | 0 | 0 | 0 |

**Komparácia údajov**

Porovnaním údajov za oba prieskumné súbory v celom sledovanom období možno konštatovať, že od roku 2007 poklesol podiel respondentov, ktorí považovali vzdelávanie učiteľov v oblasti ľudských práv za veľmi dôležité a potrebné, u učiteľov výraznejšie ako u riaditeľov. V porovnaní s rokom 2010 sa však jeho význam mierne zvýšil.

*Tabuľka 26 - Porovnanie údajov za roky 2007 až 2012 (%)*

|  |  |  |  |  |  |  |
| --- | --- | --- | --- | --- | --- | --- |
| Vzdelávanie učiteľov k ĽP | riaditeľ | | | učiteľ | | |
| 2007 | 2010 | 2012 | 2007 | 2010 | 2012 |
| Áno, je veľmi dôležité a potrebné | 60,3 | 55,0 | 57,7 | 68,4 | 55,6 | 59,3 |
| Áno, má určitý význam | 39,7 | 42,5 | 41,0 | 31,6 | 43,2 | 39,5 |
| Nie (nepovažujem ho za potrebné) | 0,0 | 2,5 | 1,3 | 0 | 1,2 | 1,2 |
| Spolu | 100,0 | 100,0 | 100,0 | 100,0 | 100,0 | 100,0 |

Takmer všetci oslovení **riaditelia** a **učitelia** základných škôl považovali ďalšie vzdelávanie učiteľov v oblasti ĽP za veľmi dôležité a potrebné, resp. oceňovali jeho určitý význam, preto nás zaujímalo, **či vedenie školy** **umožňuje učiteľom ďalej sa vzdelávať v oblasti ĽP**. Zo zistení vyplynulo, že obe skupiny majú rozdielny názor na možnosti ďalšieho vzdelávania pedagógov v oblasti ľudských práv. Výrazne viac učiteľov (48,7 %) ako riaditeľov (31,2 %) potvrdilo, že majú možnosť sa pravidelne vzdelávať v tejto oblasti. Riaditelia deklarovali viac príležitostnú frekvenciu vzdelávania. Negatívny postoj bol zastúpený u oboch skupín. Z toho vyplýva, že názory riaditeľov a učiteľov sa líšia iba vo frekvencii možnosti ďalej sa vzdelávať.

Z hľadiska **dĺžky praxe** mali možnosti sa ďalej pravidelne vzdelávať v najväčšej miere najstarší **pedagógovia** s praxou nad 25 rokov (72,7%), občasné možnosti potvrdili najčastejšie respondenti pôsobiaci na škole 6-10 rokov. Naopak žiadny prístup k vzdelávaniu v oblasti ĽP prezentovali najmä začínajúci pedagógovia do 5 rokov praxe (23,8 %). V štyroch **krajoch** (Nitriansky, Košický, Žilinský a Prešovský) väčšina respondentov uviedla, že im vedenie školy umožňuje pravidelne sa vzdelávať v oblasti ĽP, občasná frekvencia bola najčastejšie zastúpená v Banskobystrickom kraji. Žiadne možnosti pre ďalšie vzdelávanie v tejto oblasti prezentovali najmä respondenti v Trnavskom kraji (40 %). Táto možnosť nebola zastúpená v Žilinskom, Banskobystrickom a Košickom kraji, znamená to, že v týchto krajoch majú všetci učitelia možnosť sa vzdelávať v oblasti ĽP, pravidelne alebo občas.

*Tabuľka 27 – Možnosti ďalšieho vzdelávania v oblasti ĽP podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Možnosti ďalšieho vzdelávania k ĽP | BA | TT | TN | NR | ZA | BB | PO | KE |
| Áno, pravidelne | 40,0 | 20,0 | 36,4 | 75,0 | 60,0 | 40,0 | 60,0 | 66,7 |
| Áno, niekedy (príležitostne) | 50,0 | 40,0 | 45,5 | 12,5 | 40,0 | 60,0 | 30,0 | 33,3 |
| Nie | 10,0 | 40,0 | 18,2 | 12,5 | 0 | 0 | 10,0 | 0 |

**Komparácia údajov**

Z porovnania údajov v celom sledovanom období vyplýva, že od roku 2007 až po súčasnosť poklesol podiel tých pedagógov a riaditeľov, ktorí potvrdili, že im vedenie školy umožňuje pravidelne sa vzdelávať v oblasti ĽP. Podiel respondentov, ktorí uviedli, že vedenie školy im umožňuje sa vzdelávať príležitostne, sa v porovnaní s rokom 2007 výrazne nezmenil u učiteľov, u riaditeľov naopak stúpol. Negatívne vyznieva fakt, že od roku 2007 sa zvyšuje počet tých učiteľov, ktorí potvrdili, že nemajú možnosť sa ďalej vzdelávať v oblasti ĽP. Z prezentovaných zistení v jednotlivých rokoch vyplýva, že situácia v oblasti ďalšieho vzdelávania pedagógov v problematike ľudských práv sa mierne zhoršuje.

*Tabuľka 28 - Porovnanie údajov za roky 2007 až 2012 (%)*

|  |  |  |  |  |  |  |
| --- | --- | --- | --- | --- | --- | --- |
| Možnosti ďalšieho vzdelávania v oblasti ĽP | učiteľ | | | riaditeľ | | |
| 2007 | 2010 | 2012 | 2007 | 2010 | 2012 |
| Áno, pravidelne | 59,5 | 50,0 | 48,7 | 49,2 | 38,8 | 31,2 |
| Áno, niekedy (príležitostne) | 39,2 | 42,5 | 39,7 | 44,4 | 55,0 | 58,4 |
| Nie | 1,3 | 7,5 | 11,5 | 6,3 | 6,3 | 10,4 |
| Spolu | 100,0 | 100,0 | 100,0 | 100,0 | 100,0 | 100,0 |

Väčšina riaditeľov a učiteľov, ktorí potvrdili, že vedenie školy umožňuje ďalšie vzdelávanie v oblasti ľudských práv, uviedla ako **realizátora** štátne školské inštitúcie (riaditelia: 61,8 %; učitelia: 75,0 %). Druhým najčastejšie uvádzaným subjektom boli mimovládne organizácie a nadácie (riaditelia: 17,6 %; učitelia: 28,6 %), iné uviedla štvrtina opýtaných (riaditelia: 20,6 %; učitelia: 25,0 %).

Z rozdelenia početností podľa **dĺžky pôsobenia na škole** vyplýva, že všetci **učitelia** pôsobiaci na škole 21-25 a nad 25 rokov za realizátora vzdelávania uviedli štátne školské inštitúcie, najmenej často ich naopak uvádzali začínajúci pedagógovia do 5 rokov (45,5 %). Mimovládne inštitúcie boli najviac zastúpené u respondentov s praxou 6-10 rokov (57,1 %), najmenej u učiteľov s praxou nad 25 rokov (12,5 %). V prípade iných inštitúcií sa zistilo, že s rastúcou praxou klesá ich zastúpenie, čiže najvyššie zastúpenie mali u začínajúcich pedagógov (36,4 %)

Vo vzťahu ku **kraju** sa zistilo, že vo všetkých krajoch boli ako realizátori ďalšieho vzdelávania v oblasti ĽP najčastejšie zastúpené štátne školské inštitúcie, pričom najvyšší podiel týchto odpovedí sa zistil v Bratislavskom (88,9 %), Trenčianskom (87,5 %) a Banskobystrickom kraji (80,0 %), najmenej v Prešovskom (57,1 %). Vzdelávania, kde boli organizátormi mimovládne organizácie, sa v najväčšom zastúpení zúčastnili **pedagógovia** zo Žilinského (55,6 %), resp. Trnavského kraja (50 %), naopak v Trenčianskom a Nitrianskom kraji to nebol ani jeden pedagóg. V Nitrianskom kraji (42,9 %) sa zaznamenal zvýšený podiel odpovedí uvádzajúcich iné organizácie.

*Tabuľka 29 – Realizátor ďalšieho vzdelávania v oblasti ĽP podľa kraja (%)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Realizátor vzdelávania k ĽP (názor učiteľov) | BA | TT | TN | NR | ZA | BB | PO | KE |
| Štátne školské inštitúcie | 88,9 | 75,0 | 87,5 | 71,4 | 66,7 | 80,0 | 57,1 | 71,4 |
| Mimovládne organizácie a nadácie | 44,4 | 50,0 | 0 | 0 | 55,6 | 40,0 | 28,6 | 14,3 |
| Iné | 22,2 | 0 | 12,5 | 42,9 | 33,3 | 20,0 | 28,6 | 28,6 |
| Spolu⃰ | 155,5 | 125 | 100 | 114,3 | 155,6 | 140 | 114,3 | 114,3 |

\*súčet percent prevyšuje 100 % z dôvodu možnosti uvedenia viacerých odpovedí

**Komparácia údajov**

Na základe porovnania zistení od roku 2007 možno konštatovať, že sa výrazne zvýšilo zastúpenie štátnych školských inštitúcií ako realizátorov vzdelávania v oblasti ľudských práv, naopak pokleslo zastúpenie mimovládnych inštitúcií a výrazne stúpol podiel iných realizátorov vzdelávania. V porovnaní s rokom 2010 sa zvýšilo zastúpenie všetkých sledovaných organizácií.

*Tabuľka 30 - Porovnanie údajov za roky 2007 až 2012 (%)*

|  |  |  |  |
| --- | --- | --- | --- |
| Realizátor vzdelávania k ĽP (názory učiteľov) | 2007 | 2010 | 2012 |
| Štátne školské inštitúcie | 61,3 | 70,7 | 75,0 |
| Mimovládne organizácie a nadácie | 37,5 | 26,8 | 28,6 |
| Iné | 1,2 | 7,3 | 25 |

**S problémami, s ktorými sa stretávajú učitelia v rámci výučby ľudských práv**, je oboznámená iba takmer polovica oslovených **riaditeľov** škôl (43,6 %) a polovica (50,0 %) uviedla, že pozná len niektoré z problémov. Naopak 6,4 % riaditeľov základných škôl sa vyjadrilo, že o vzniknutých problémoch nemajú vedomosti.

Problémy učiteľov, s ktorými sa stretávajú v rámci výučby k ľudským právam, pozná prevažná väčšina **riaditeľov** (80 %), ktorí boli vo funkcii 16-20 rokov a viac ako polovica vo funkcii 6-10 a 21-25 rokov. V skupine opýtaných, ktorí sú vo funkcii do 5 a 11-15 rokov je viac ako polovica o problémoch informovaných len čiastočne. Neinformovanosť v tomto smere pripustila malá časť riaditeľov, ktorí boli vo funkcii kratšie než 15 rokov.

Rozdelenie početností podľa **kraja** potvrdilo, že s problémami učiteľov v rámci výučby ĽP je celkovo oboznámených polovica riaditeľov (50,0 %) zo škôl v Bratislavskom, Žilinskom a Banskobystrickom kraji a iba 30,0 % opýtaných v Nitrianskom kraji. Možno predpokladať, že práve v školách z týchto krajov je dobrá spolupráca vedenia školy s pedagógmi. Až 60 % riaditeľov z Nitrianskeho a Prešovského kraja poukazovalo na čiastočnú informovanosť a v troch krajoch jeden riaditeľ (Trenčiansky, Nitriansky, Žilinský) priznal, že informácie od učiteľov o problémoch pri výučbe ľudských práv nemá. Uvedenú skutočnosť potvrdili aj dvaja riaditelia základných škôl v Trnavskom kraji.

**Komparácia údajov**

Na základe porovnania zistení od roku 2007 možno konštatovať, že sa znížil podiel riaditeľov, ktorí deklarovali, že sú informovaní o problémoch, s ktorými sa stretávajú pedagógovia pri výučbe ĽP (o 12,8 p. b.) a zároveň sa zvýšilo percento riaditeľov, ktorí pripustili, že poznajú len niektoré z problémov. A mierne vzrástol počet tých, ktorí deklarovali neinformovanosť v tomto smere (o 3,8 p. b.). Je teda pravdepodobné, že učitelia volia skôr stratégiu vlastného „riešenia“ prípadných problémov spojených s výchovou a vzdelávaním v oblasti ľudských práv, a preto vedenie školy je menej informované o prípadných problémoch.

*Tabuľka 31 - Porovnanie údajov za roky 2007 až 2012 (%)*

|  |  |  |  |
| --- | --- | --- | --- |
| Znalosť problémov učiteľov pri výučbe ĽP | 2007 | 2010 | 2012 |
| Áno | 56,4 | 45,6 | 43,6 |
| Niektoré áno, niektoré nie | 41,0 | 45,6 | 50,0 |
| Nie, nie som o nich informovaný | 2,6 | 8,9 | 6,4 |
| Spolu | 100,0 | 100,0 | 100,0 |

# Návrhy a odporúčania

Na základe výsledkov prieskumov zameraných na názory žiakov, učiteľov a riaditeľov základných škôl na vzdelávanie v oblasti ľudských práv vyplynuli nasledovné návrhy a odporúčania:

* Zlepšiť rozpracovanosť problematiky ľudských práv do učebných osnov občianskej náuky/výchovy; dopracovať, resp. rozšíriť niektoré témy (šikanovanie, diskriminácia, rasizmus, spolužitie s národnostnými menšinami, týranie a pod.); dopracovať pracovné listy pre žiakov; zabezpečiť dostatok metodických materiálov k problematike ľudských práv.
* Zvýšiť časovú dotáciu pre výučbu ľudských práv, resp. pre predmety, na ktorých sa vyučuje.
* Vydať ucelenú učebnicu o ľudských právach reflektujúcej vysvetlenie základných pojmov veku primeranou formou, obohatenú o nové poznatky z danej oblasti a zmeny v legislatíve, spracovanie textov modernými vyučovacími metódami, uvedenie modelových situácií a úloh vyžadujúcich si aktívny prístup žiakov pre overenie teoretických poznatkov a doplnenú o konkrétne príklady z praxe.
* Zlepšiť zabezpečenie škôl dostatkom kvalitnej literatúry k problematike ľudských práv pre všetkých pedagógov a pre žiakov.
* Na doplnenie a prehĺbenie vedomostí, zručností a postojov v oblasti výchovy a vzdelávania k ľudským právam osvojených v škole je potrebné motivovať učiteľov, aby vo väčšej miere viedli svojich žiakov do aktivít a súťaží zameraných na oblasť ľudských práv, a to organizovaním voľno-časových záujmových krúžkov, alebo zapájaním žiakov do súťaží z predmetnej problematiky, olympiád, či organizovaním rôznych exkurzií, besied, prednášok odborníkov a pod. Je potrebné organizovať školské kolá olympiády ĽP, zvýšiť povedomie a účasť žiakov školy na tejto súťaži.
* Zvýšiť priestor pre prerokúvanie problematiky ľudských práv, pre uplatňovanie a dodržiavanie ľudských práv na pracovných a pedagogických poradách a informovať o nich aj rodičov a žiakov.
* Začleniť vzdelávanie a výchovu k ľudským právam do štúdia budúcich pedagógov a možnosť získať aj praktické zručnosti k danej problematike.
* Zabezpečiť možnosti pre ďalšie vzdelávanie pedagógov v oblasti ľudských práv, poskytnúť väčší priestor v tomto smere najmä začínajúcim pedagógom.
* V rámci ponuky vzdelávacích možností k problematike ľudských práv vo väčšej miere využívať priestor, ktorý ponúkajú mimovládne organizácie, ale aj súkromné organizácie.
* Vytvoriť internetovú stránku venovanú problematike ľudských práv, kde by boli spracované jednotlivé témy, kde by boli uvedené nové informácie o možnostiach ďalšieho vzdelávania v tejto problematike, ale aj aktivít a podujatí, vytvoriť diskusné fórum za účelom výmeny skúseností a zvýšenia kvality výučby ľudských práv.

# Literatúra

BAGALOVÁ, Ľ.-GOGOLOVÁ, D.: *Ľudské práva a zručnosti potrebné pre ich uplatnenie*. Bratislava: ŠPÚ, 2007.ISBN978-80-89225-26-2

JANKOVÁ, M.: *Názory žiakov základných a stredných škôl na výučbu ľudských práv*, ÚIPŠ, Bratislava 2012.

JANKOVÁ, M.: *Názory učiteľov základných a stredných škôl na výučbu ľudských práv*, ÚIPŠ, Bratislava 2012.

JANKOVÁ, M.: *Názory riaditeľov základných a stredných škôl na vzdelávanie v oblasti ľudských práv*, ÚIPŠ, Bratislava 2013.

SLOVÍKOVÁ, M a kolektív.: *Vyhodnotenie riadenia v oblasti ĽP na základných a stredných školách*, ÚIPŠ, Bratislava 2007.

SLOVÍKOVÁ, M a kolektív.: *Vyhodnotenie prieskumu zameraného na učiteľa zabezpečujúceho výučbu v oblasti ĽP na ŽŠ a SŠ*, ÚIPŠ, Bratislava 2008.

SLOVÍKOVÁ, M a kolektív.: *Vyhodnotenie názorov žiakov základných a stredných škôl na výučbu a dodržiavanie ĽP v školskom prostredí*, ÚIPŠ, Bratislava 2009.

ŠŠI: *Správa o stave a úrovni uplatňovania výchovy k ľudským právam v základnej škole v SR v školskom roku 2011/2012*, in:www.ssiba.sk/Default.aspx?text=g&id=3&lang=sk#2012

ŠŠI: *Správa o stave a úrovni uplatňovania výchovy k ľudským právam na gymnáziách v SR v školskom roku 2011/2012*, in: www.ssiba.sk/admin/fckeditor/editor/userfiles/file/Dokumenty/131\_G\_LP.pdf

ŠŠI: *Správa o stave a úrovni uplatňovania výchovy k ľudským právam v strednej odbornej škole v SR v školskom roku 2011/2012*, in: [www.ssiba.sk/admin/fckeditor/editor/userfiles/file/Dokumenty/144\_SOS\_LP.pdf](http://www.ssiba.sk/admin/fckeditor/editor/userfiles/file/Dokumenty/144_SOS_LP.pdf)

Databázy empirických dát z prieskumov riaditeľov, učiteľov a žiakov základných škôl v rokoch 2007, 2009, 2010 a 2012

Názov: **Vybrané výsledky z prieskumov zameraných na riadenie a výučbu v oblasti ľudských práv v základných školách**

Autor: Mgr. Mária Janková

Spoluriešiteľ: RNDr. Mária Slovíková, CSc.

Spracoval: Odbor metodiky a tvorby informácií

Vydavateľ: CVTI SR, Staré grunty 42, 842 44 Bratislava

Rok vydania: 2014

Rozsah: 41 strán

Náklad: 100 ks

ISBN:

1. Bagalová, Ľ.-Gogolová, D.: Ľudské práva a zručnosti potrebné pre ich uplatnenie. Bratislava: ŠPÚ, 2007. ISBN978-80-89225-26-2 [↑](#footnote-ref-1)
2. Bagalová, Ľ.-Gogolová, D.: Ľudské práva a zručnosti potrebné pre ich uplatnenie. Bratislava: ŠPÚ, 2007. ISBN978-80-89225-26-2 [↑](#footnote-ref-2)
3. napr.: Ústava SR, Zbierka zákonov, Občiansky zákonník [↑](#footnote-ref-3)
4. napr.: Charta OSN, Európsky dohovor o ľudských a občianskych právach, Dohovor o právach dieťaťa, Všeobecná deklarácia ľudských práv [↑](#footnote-ref-4)
5. Historická revue, Učiteľské noviny, Rodina a škola [↑](#footnote-ref-5)
6. miera spokojnosti s jednotlivými zložkami vyjadruje priemernú hodnotou (mean) na stupnici od 1 (úplne spokojný/á) do 5 (úplne nespokojný/á) [↑](#footnote-ref-6)
7. vyjadruje poradie jednotlivých zložiek [↑](#footnote-ref-7)
8. Bagalová, Ľ.-Gogolová, D.: Ľudské práva a zručnosti potrebné pre ich uplatnenie. Bratislava: ŠPÚ, 2007. ISBN978-80-89225-26-2 [↑](#footnote-ref-8)
9. Bagalová, Ľ.-Gogolová, D.: Ľudské práva a zručnosti potrebné pre ich uplatnenie. Bratislava: ŠPÚ, 2007. ISBN978-80-89225-26-2 [↑](#footnote-ref-9)
10. Bagalová, Ľ.-Gogolová, D.: Ľudské práva a zručnosti potrebné pre ich uplatnenie. Bratislava: ŠPÚ, 2007. ISBN978-80-89225-26-2 [↑](#footnote-ref-10)
11. Bagalová, Ľ.-Gogolová, D.: Ľudské práva a zručnosti potrebné pre ich uplatnenie. Bratislava: ŠPÚ, 2007. ISBN978-80-89225-26-2 [↑](#footnote-ref-11)
12. ŠŠI: Správa o stave a úrovni uplatňovania výchovy k ľudským právam v základnej škole v SR v školskom roku 2011/2012, in:www.ssiba.sk/Default.aspx?text=g&id=3&lang=sk#2012 [↑](#footnote-ref-12)